Peneroka haram Israel musnahkan 50 pokok zaitun Palestin

TEBING BARAT, 14 Rejab 1443H, Rabu – Tindakan biadab pendatang haram Israel memusnahkan pokok zaitun milik petani Palestin dilihat seperti tiada kesudahan.

Terbaharu, 50 pokok zaitun milik petani Palestin di bandar Salfit, Tebing Barat yang diduduki telah dimusnahkan peneroka haram Israel.

Bukan itu sahaja, rumah hijau dan kemudahan penyaliran air turut dimusnahkan di atas tanah milik keluarga al-Dik di bandar Kafr al-Dik, barat Salfit.

Walaupun telah dianiayai sedemikian rupa, pemilik bersama tanah berkenaan, Kanaan al-Dik tidak patah semangat untuk menanam semula pokok tersebut.

“Kami akan menanamnya semula dan kami tidak akan menyerahkan tanah kami kepada mereka walau apapun kos,” tegasnya.

Sementara itu, Datuk Bandar, Mohammad Naji memberitahu agensi berita Maan bahawa di kawasan berlainan, jentolak Israel merobohkan kemudahan penyaliran air dan menyekat jalan menuju ke Kafr al-Dik.

Katanya, bahagian utara bandar itu menghadapi ‘serangan yang belum pernah berlaku sebelum ini’ oleh pendudukan Israel yang dia percaya rancangan itu untuk meluaskan penempatan haram berhampiran.

Salfit dikelilingi oleh beberapa penempatan haram Israel dan penduduknya kerap mengalami serangan peneroka.

Sebelum ini, pakar hak asasi manusia dari Pertubuhan Bangsa-Bangsa Bersatu (PBB) berkata, penduduk Palestin di seluruh Tebing Barat yang diduduki menghadapi peningkatan ‘membimbangkan’ dalam keganasan peneroka pada tahun 2021.

Menurut angka PBB, 370 serangan peneroka membawa kepada kerosakan harta benda pada tahun itu, meningkat daripada 274 pada tahun sebelumnya.

Sebanyak 126 serangan lagi menyebabkan kematian berbanding 84 pada tahun 2020.

Pada masa sama, bangunan penempatan haram meningkat tiga kali ganda daripada tahun sebelumnya, dengan kelulusan pembinaan 4,000 unit baharu, dedah Pakar Penempatan Palestin dan juga Pengarah unit peta di Pusat Pengajian Arab di Baitulmaqdis, Khalil al-Tafkaji. – Agensi


Mahkamah tolak permohonan kerajaan gantung keputusan kerakyatan anak lahir di luar negara

KUALA LUMPUR, 10 Rabiulakhir 1443H, Isnin – Mahkamah Tinggi di sini hari ini menolak permohonan kerajaan Malaysia untuk menggantung keputusan berhubung hak kerakyatan bayi yang lahir di luar negara oleh ibu warganegara Malaysia dan bapa warga asing, berhak mendapat hak melalui pelaksanaan undang-undang untuk menjadi warganegara Malaysia, sementara menunggu rayuan di Mahkamah Rayuan.

Hakim Datuk Akhtar Tahir membuat keputusan itu selepas mendengar hujahan pihak-pihak dalam prosiding itu secara dalam talian.

Peguam Datuk Dr Gurdial Singh Nijar apabila dihubungi berkata hakim mendapati ibu-ibu yang merupakan plaintif, telah menunggu lama dan mengalami kesukaran dan mereka tidak boleh menunggu sehingga proses rayuan berakhir kerana ia akan menjejaskan plaintif dan menyebabkan mereka terus mengalami kesukaran.

“Hakim Akhtar dalam keputusannya memutuskan bahawa pendirian defendan adalah bercanggah. Di satu pihak, mereka berkata pindaan kepada Perlembagaan Persekutuan untuk memberikan ibu hak itu harus terlebih dahulu mendapat kelulusan Majlis Raja-Raja. Ini mengandaikan pindaan itu perlu.

“Bagaimanapun, tidak timbul soal pindaan kerana mahkamah telah memutuskan bahawa ibu mempunyai hak di bawah Perlembagaan Persekutuan. Tambahan pula, jika pindaan itu diteruskan, tidak timbul soal menarik balik sebarang dokumen yang dikeluarkan kepada ibu seperti yang diarahkan oleh mahkamah,” kata Gurdial.

Defendan adalah kerajaan Malaysia, Menteri Dalam Negeri dan Ketua Pengarah Jabatan Pendaftaran Negara (JPN).

Menurut Gurdial, hakim itu juga mengatakan jika defendan berhasrat untuk meminda Perlembagaan Persekutuan selaras dengan keputusan Mahkamah Tinggi, mereka tidak boleh meletakkan sebarang halangan untuk ibu-ibu berkenaan.

Beliau berkata mahkamah juga memerintahkan kerajaan membayar kos RM5,000.

Gurdial mewakili plaintif iaitu Persatuan Kebajikan Sokongan Keluarga Selangor & Kuala Lumpur (Family Frontiers) serta enam wanita Malaysia yang berkahwin dengan warga asing manakala Peguam Kanan Persekutuan Liew Horng Bin mewakili kesemua defendan.

Pada 9 Sept, Hakim Akhtar dalam keputusan membenarkan saman plaintif bahawa kanak-kanak yang dilahirkan di luar negara kepada ibu warganegara Malaysia yang berkahwin dengan warga asing berhak melalui peraturan undang-undang untuk menjadi warganegara Malaysia.

Berikutan itu, kerajaan mengemukakan rayuan terhadap keputusan mahkamah dan turut memfailkan permohonan untuk menggantung keputusan itu.

Melalui saman pemula yang difailkan pada 18 Dis tahun lepas, mereka memohon enam perintah mahkamah termasuk deklarasi bahawa Seksyen 1(b) dan Seksyen 1(c) Jadual Kedua, Bahagian II Perlembagaan Persekutuan dibaca bersama dengan Perkara 8 (2) bagi memasukkan ibu rakyat Malaysia sebagai syarat untuk bayi yang dilahirkan di luar negara diberikan kerakyatan Malaysia secara automatik.

Antara lain, mereka meminta mahkamah mengeluarkan perintah kepada semua agensi kerajaan berkaitan termasuk Jabatan Pendaftaran Negara (JPN), Jabatan Imigresen dan kedutaan Malaysia agar mengeluarkan semua dokumen membabitkan kerakyatan (termasuk pasport dan kad pengenalan) kepada anak yang dilahirkan di luar negara oleh ibunya iaitu warga Malaysia yang berkahwin dengan warga asing. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Lagi kes penduduk Palestin dibunuh rejim Zionis

RAMALLAH, 18 Zulhijjah 1442H, Rabu – Hanya kerana mendekati tentera dengan palang besi, seorang penduduk Palestin di Tebing Barat maut dibunuh askar negara pengganas Israel.

Kementerian Kesihatan Palestin berkata, insiden pembunuhan itu berlaku semalam di Tebing Barat yang diduduki.

Sebilangan penduduk tempatan menjelaskan lelaki yang dibunuh di pintu masuk ke kampung Beita berhampiran bandar Nablus sebagai tukang paip berusia 41 tahun yang pulang dari tempat kerja ketika dia ditembak mati.

“Tidak ada gangguan di sana pada masa itu,” kata penduduk tempatan.

Jurucakap tentera pengganas Israel mendakwa, warga Palestin yang membawa palang besi itu, telah ‘mara dengan pantas’ ke ke arah tentera walaupun mereka melepaskan tembakan amaran di udara.

“Ketika suspek terus maju, komander melepaskan tembakan ke arah suspek,” katanya sambil menambah kejadian itu akan disiasat.

Tebing Barat antara wilayah rakyat Palestin mencari kenegaraan.

Keganasan berlaku di sana sejak perbincangan yang ditaja Amerika Syarikat (AS) antara Palestin dan Israel terhenti pada tahun 2014. – Agensi


Jepun rancang sertai Sidang Kemuncak NATO

BRUSSELS, 16 Zulkaedah 1443H, Khamis – Jepun merancang untuk menghadiri Sidang Kemuncak NATO yang akan berlangsung di Madrid, hujung bulan ini sebagai sokongan terhadap Ukraine.

Perdana Menteri Jepun, Fumio Kishida mengecam konflik antara Russia dan Ukraine dengan menuduh Moscow melanggar ‘perintah dunia’ dengan tindakan ganasnya.

“Saya berhasrat untuk membuat rayuan dan menukar status quo unilateral secara paksa kerana tindakannya tidak boleh diterima mana-mana dunia dan keselamatan di Eropah ” katanya dalam sidang akhbar.

Tegasnya, pencerobohan Russia dilihat sebagai tindakan ‘melanggar keamanan dan ketenteraman dunia serta tidak boleh dibiarkan’.

Walaupun kehadiran Kishida menjadi Perdana Menteri yang pertama untuk hadir ke sidang kemuncak NATO, namun bukan beliau seorang pemimpin dari wilayah Asia Pasifik menyertainya, kata Setiausaha Agung NATO, Jen Stoltenberg.

“Buat pertama kali dalam sejarah, kami juga akan menjemput Perdana Menteri New Zealand, Australia, Jepun dan juga Presiden Korea Selatan bagi menyertai Sidang kemuncak NATO,” katanya.

Malah Presiden Ukraine, Volodymyr Zelensky turut dijemput dalam sidang kemuncak berkenaan, namun belum dapat dipastikan kehadirannya.

Presiden Zelensky akan dijemput untuk berucap di hadapan semua pemimpin dunia.

“Sudah tentu beliau bersedia untuk hadir jika tidak beliau juga beliau boleh menyertai melalui persidangan secara video,” kata Stolenberg sambil menambah blok NATO dan rakan-rakan telah menyatakan sokongan yang belum pernah terjadi kepada Kiev sejak beberapa bulan lalu.

Russia menyerang negara jiran sejak hujung Februari lalu berikutan kegagalan Ukraine dalam melaksanakan perjanjian Minsk, yang ditandatangani pada 2014.

Kremlin sejak itu menuntut Ukraine mengisytiharkan sebagai negara berkecuali yang tidak akan menyertai blok NATO yang dikuasai Amerika Syarikat (AS).

Kiev bagaimanapun menegaskan, serangan Russia tidak diprovok sama sekali dan menafikan dakwaan merancang untuk merebut semula dua republik tersebut secara paksa. – Agensi


33 wanita Palestin diseksa kejam sejak hari pertama masuk penjara Israel

RAMALLAH, 8 Jamadilakhir 1443H, Selasa – Kira-kira 33 tahanan wanita Palestin di Penjara Damon di negara haram Israel kini berdepan penyeksaan teruk sejak hari pertama mereka dikurung.

Suruhanjaya Hal Ehwal Tahanan dan Bekas Tahanan mendedahkan, kesemua tahanan berdepan penderitaan yang zalim oleh rejim penjajah.

Mereka turut dikecualikan pemberian ubat-ubatan, dinafikan hak pendidikan, lawatan keluarga termasuk ibu yang memiliki anak kecil.

Malah persekitaran sel yang kotor dan tidak terurus selain persekitaran bilik sel yang padat menyebabkan semua tahanan berdepan tekanan.

Lebih menyedihkan, keadaan bilik dipenuhi serangga serta pencahayaan yang terlalu minimum.

Selain itu, Suruhanjaya mendedahkan tahanan turut berdepan tekanan psikologi dan layanan buruk termasuk ugutan, penghinaan selain keganasan seksual.

Penyeksaan dari segi fizikal dan mental bukan sahaja untuk menakutkan, sebaliknya sebagai cara paksaan untuk tahanan membuat pengakuan.

Terbaharu, suruhanjaya mendedahkan kesemua tahanan wanita kini berdepan masalah kesihatan kritikal, dan kajian yang dikendalikan Addameer, September 2008 mendedahkan kira-kira 38 peratus tahanan menderita penyakit yang tidak dapat dirawat.

Antara tahanan yang terkesan dengan penyeksaan pihak berkuasa Zionis, Isra Jaabis yang ditahan sejak 11 Oktober 2015.

Isra merupakan ibu kepada anak lelaki yang berusia 14 tahun mengalami kecederaan teruk akibat penganiayaan yang dilakukan pihak penjara – menyebabkan 65 peratus badannya melecur termasuk cedera teruk di bahagian muka dan tangan.

Wanita berusia 37 tahun itu, sekurang-kurangnya memerlukan lapan pembedahan termasuk cantuman kulit di bahagian mata dan selain memerlukan pembedahan bagi pembentukan semula di bahagian wajah mukanya.

Penjara Damon terletak di dalam Hutan Carmel di Haifa telah dibina zaman pemerintahan British menyebabkan reka bentuk terlalu klasik dan infrastruktur berada dalam keadaan teruk dan menakutkan. – Agensi


SMPC dapat dana banyak dari jutawan Cina, tapi kerajaan masih bantu lagi?

BANGI, 26 Safar 1443H, Ahad – Belum reda isu Sijil Peperiksaan Bersepadu (UEC), rakyat dikejutkan lagi dengan tindakan kerajaan meluluskan peruntukan khas berjumlah RM15 juta kepada 63 buah Sekolah Menengah Persendirian Cina (SMPC) di seluruh negara.

Menyifatkan ia malapetaka yang amat menyedihkan, Setiausaha BERJASA, Muhammad Lukman Al Hakim berkata, ini bukti kebodohan pemimpin negara yang didominasi bangsa Melayu yang beragama Islam.

Beliau menegaskan, tindakan itu ternyata mengkhianati kepercayaan seluruh rakyat Malaysia yang mengharapkan mereka memimpin dengan keadilan berdasarkan identiti, sejarah negara serta lunas-lunas Perlembagaan Persekutuan.

“Kita jangan sesekali lupa, SMPC wujud disebabkan penderhakaan dan sifat khianat bangsa Cina tidak mengikuti dasar pendidikan negara yang telah dikuat kuasakan sejak 1960-an, sebaliknya menggunakan silibus UEC yang berasal dari Taiwan.

“Lantas kerajaan ketika itu berkeras tidak menyalurkan bantuan terhadap SMPC atas kedegilan mereka. Namun itu bukan masalah besar bagi mereka,” katanya dalam satu kenyataan, hari ini.

Beliau berkata, rata-rata infrastruktur dan pembangunan SMPC malah jauh lebih baik dari kebanyakan sekolah kebangsaan.

“Mereka mendapat dana yang amat banyak dan berterusan dari para jutawan Cina yang menguasai ekonomi Malaysia. Jadi, kenapa kerajaan perlu memberikan mereka bantuan tambahan?

“Mana bantuan kerajaan terhadap 587 buah sekolah kebangsaan daif di Sarawak? Serta ribuan lagi sekolah kebangsaan di seluruh negara lebih memerlukan?

“Jangan kera di hutan disusukan, anak di rumah mati kelaparan. Apatah lagi jika kera tersebut kita tahu pernah menggigit dan melukakan tangan yang memberi makan ini!,” katanya.

Terdahulu, Presiden Dong Zong, Tan Tai Kim berkata, Kementerian Kewangan telah meluluskan peruntukan berjumlah RM15 juta untuk 63 sekolah persendirian Cina di seluruh negara.

Perkara ini disahkan oleh Timbalan Menteri Pendidikan Mah Hang Soon.

Lebih menjengkelkan, Tai Kim turut menceritakan proses untuk mendapatkan dana tersebut – yang mana Presiden MCA, Wee Ka Siong telah menulis surat kepada Kementerian Kewangan memohon peruntukan untuk SMPC.


UMNO perlu berubah, PAS mesti dominan jangan hanya jadi pak turut!

BANGI, 7 Jamadilakhir 1442H, Rabu – Kerjasama dua parti terbesar, UMNO dan PAS dalam Pilihan Raya Umum (PRU) akan datang adalah strategi paling ampuh bagi memastikan kepentingan Islam dan bangsa Melayu terus terpelihara.

Namun, matlamat utama persepakatan haruslah betul dan jelas demi kemaslahatan bangsa dan negara, bukan semata-mata untuk menjamin survival politik masing-masing.

Paling penting, UMNO perlu berubah dan PAS pula harus lebih dominan dan tidak hanya menjadi pak turut, demikian tegas pemerhati politik, Ir Ts Lukman Al Hakim Mohamad.

Beliau berkata, untuk UMNO kembali relevan, parti itu perlu buang para pimpinan yang mempunyai isu integriti dan menukar pimpinan yang telah berusia.

“Lantik pimpinan muda yang amanah dan berkemahiran tinggi dan UMNO mesti mengkaji semula kerjasama dengan MCA dan MIC serta jadikan Islam sebagai tonggak perjuangan

“Untuk PAS, aspirasi perjuangan menegakkan syiar dan syariat Islam yang dibawa perlu mendominasi agenda muafakat bersama UMNO.

“Ini amat penting bagi mengelakkan PAS diperkudakan bagi mencapai objektif politik UMNO,” katanya ketika dihubungi Ismaweb.net hari ini.

Ir Lukman bagaimanapun menjangkakan UMNO amat sukar untuk berubah, namun jika berubah sekalipun katanya, mungkin akan memakan masa yang panjang.

“Jadi PAS haruslah berhati-hati dalam hal ini.

“Justeru, saya mencadangkan permuafakatan ini tidak dibataskan terhadap dua parti politik ini semata-mata, bahkan sepatutnya melibatkan parti politik lain yang memperjuangkan agenda perpaduan Melayu dan Islam,” katanya.

Semalam, Presiden PAS, Datuk Seri Abdul Hadi Awang mengatakan, parti itu mahu UMNO yang menerajui Muafakat Nasional, dan Bersatu yang mengetuai Perikatan Nasional ‘bergabung’ semasa menghadapi Pilihan Raya Umum ke-15 (PRU15).

Beliau berkata, ini disebabkan ketika ini tiada satu parti yang kuat dan stabil boleh memerintah dengan sendiri tanpa gabungan parti lain bagi membentuk kerajaan persekutuan selepas PRU15.


Umat Islam disyor terima vaksin COVID-19 diperakui WHO

ALOR SETAR, 22 Rabiulakhir 1442H, Selasa – Umat Islam disyor menerima vaksin COVID-19 diperakui Pertubuhan Kesihatan Sedunia (WHO), kata Mufti Kedah, Datuk Syeikh Fadzil Awang.

Beliau berkata, kaedah itu lebih berkesan untuk menyelamatkan nyawa selain bukan bersumberkan gelatin haiwan.

“Dalam Mesyuarat Jawatankuasa Muzakarah Khas bersama mufti baru-baru ini, kita mendengar penjelasan daripada wakil Kementerian Kesihatan (KKM) mengenai kandungan vaksin COVID-19.

“Mereka menerangkan vaksin yang akan kita terima bukan daripada sumber gelatin binatang.

“Jadi pegawai KKM menyatakan keyakinannya vaksin COVID-19 adalah halal daripada unsur lain,” katanya seperti dilapor Berita Harian.

Syeikh Fadzil berkata demikian ketika diminta mengulas mengenai golongan tertentu yang ragu-ragu mengenai penggunaan vaksin COVID-19.

Beliau menegaskan, Islam sangat menitik beratkan penjagaan diri dan nyawa dengan setakat ini, kaedah penggunaan vaksin lebih berkesan.

Justeru, umat Islam tidak dapat mengelak menggunakan vaksin COVID-19 demi menjaga diri dan nyawa.

Ketika ini, Malaysia telah menandatangani dua perjanjian yang memberi jaminan menerima bekalan vaksin sebanyak 30 peratus daripada jumlah populasi negara.

Bagaimanapun, Malaysia meletakkan sasaran 70 peratus daripada keseluruhan populasi bagi pembentukan imuniti kelompok di bawah Pelan Imunisasi Kebangsaan bagi penyakit COVID-19 pada 2021.

Menteri Sains, Teknologi dan Inovasi, Khairy Jamaluddin pada semalam berkata, perjanjian pertama adalah bersama COVAX Facility melalui Optional Purchase Arrangement ditandatangani pada 23 November lalu yang menjamin bekalan vaksin sebanyak 10 peratus populasi negara.

“Manakala perjanjian kedua pula adalah perjanjian pembelian awal dengan syarikat farmaseutikal Pfizer dimeterai pada 24 November bagi mendapatkan bekalan vaksin sebanyak 20 peratus daripada populasi negara (12.8 juta dos),” katanya.


Majikan perlu pastikan pekerja terima suntikan vaksin

KUALA LUMPUR, 7 Rejab 1442H, Jumaat – Persekutuan Majikan-majikan Malaysia (MEF) menasihatkan majikan agar memastikan pekerja yang diberikan kemudahan penginapan di asrama menerima suntikan vaksin bagi mencegah COVID-19.

Dalam kenyataan hari ini, presidennya Datuk Dr Syed Hussain Syed Husman berkata, majikan perlu mempunyai perancangan yang betul supaya suntikan vaksin dan operasi syarikat dapat dilaksanakan dengan berkesan.

Beliau berkata demikian sebagai mengulas kenyataan Menteri Sumber Manusia Datuk Seri M Saravanan mengenai tanggungjawab majikan di bawah Akta Standard Minimum Perumahan dan Kemudahan Pekerja (Akta 446).

“Majikan yang menggajikan pekerja tempatan dan asing termasuk pekerja asing tidak didokumentasikan perlu memastikan semua pekerja menerima suntikan vaksin atau risiko didenda di bawah Akta 446,” kata Syed Hussain.

Beliau berkata, MEF menyokong cadangan agar semua pihak sama-sama bertanggungjawab memerangi penularan COVID-19.

“Semua ahli MEF sedar mengenai tanggunjawab mereka dan kami yakin mereka akan melaksanakan langkah pemvaksinan kepada pekerja seperti yang ditetapkan kerajaan,” katanya. – Bernama


Terengganu sedia laksana hudud, qisas

KUALA TERENGGANU, 8 Safar 1443H, Rabu – Kerajaan Terengganu menyatakan kesediaan untuk menguatkuasakan Enakmen Kesalahan Jenayah Syariah (Hudud dan Qisas) Terengganu 2002.

Pengerusi Jawatankuasa Pelaksanaan Syariah, Pendidikan dan Pengajian Tinggi negeri, Satiful Bahri Mamat berkata, perkara itu tidak mustahil kerana enakmen telah diwartakan di Dewan Undangan Negeri (DUN) Terengganu pada 2002.

Pun begitu, Rang Undang-Undang Mahkamah Syariah (Bidang Kuasa Jenayah) (Pindaan) 2016 atau lebih dikenali sebagai RUU 355 perlu diluluskan terlebih dahulu di Parlimen untuk membolehkan enakmen tersebut dilaksanakan.

“Terengganu kini dalam persiapan ke arah itu dan Mahkamah Syariah juga bersedia pada bila-bila masa untuk membuat atau melaksanakan apa yang akan diperintahkan atau yang akan diluluskan berdasarkan bidang kuasa peruntukan undang-undang yang diberikan.

“Jika pembentangan RUU 355 diluluskan, maka Terengganu bakal muncul negeri pertama di Malaysia yang melaksanakan hukuman hudud dan qisas mengikut peruntukan diizinkan.

“Insya-Allah dalam masa terdekat kita berharap RUU 355 diluluskan, sekali gus akan memberi ruang seluasnya kepada kerajaan negeri untuk melaksanakan tuntutan syarak ini kepada 96 peratus rakyat Terengganu yang beragama Islam tanpa melibatkan yang bukan Islam,” katanya.

Beliau berkata demikian ketika membahaskan titah Sultan Terengganu, Sultan Mizan Zainal Abidin pada Persidangan Dewan Undangan Negeri (DUN) Terengganu di Wisma Darul Iman, hari ini.

Beliau juga memaklumkan, beberapa bengkel telah diadakan melibatkan bahagian penguatkuasaan, jabatan pendakwaan dan hakim Mahkamah Syariah bagi meneliti penambahbaikan terhadap hukuman yang diperuntukkan di bawah undang-undang jenayah syariah itu.

Satiful Bahri berkata, setakat ini, kerajaan negeri sudah menguatkuasakan Enakmen Kesalahan Jenayah Syariah (Takzir) Terengganu 2001.

“Kita bukan tidak laksana hudud, sebahagian daripada hukuman ini telah diperkasakan bagi kesalahan jenayah takzir. Yang belum dilaksanakan ialah Hudud dan Qisas.

“Setakat ini kita telah menggunapakai hukuman di bawah kesalahan jenayah takzir iaitu 3,5,6 melibatkan peruntukan hukuman tiga tahun penjara, RM5,000 denda dan enam sebatan.

“Bagi kesalahan melibatkan Hudud dan Qisas, ada ruang lingkup yang perlu diperhalusi lagi dan kita tidak mahu menimbulkan sebarang kontroversi. Sebab itulah kita tunggu kelulusan RUU 355,” katanya.

Katanya, pihak terbabit akan mengkaji semula peruntukan dalam enakmen hudud dan qisas yang dibuat pada 2002 itu dari segi kesesuaian seiring dengan peredaran masa.


1,000 klinik, hospital swasta jadi PPV sebelum akhir Jun ini

KUALA LUMPUR, 18 Syawal 1442H, Ahad – Kerajaan meletakkan sasaran untuk menjadikan 1,000 klinik perubatan am swasta (GP) dan hospital swasta sebagai Pusat Pemberian Vaksin (PPV) sebelum 30 Jun ini.

Menteri Penyelaras Program Imunisasi COVID-19 Kebangsaan Khairy Jamaluddin berkata ini membolehkan PPV swasta itu mampu memberi vaksin dengan sasaran kira-kira 40,000 dos sehari, tertakluk kepada bekalan vaksin.

“Ini sasaran kita untuk klinik (dan hospital) swasta, tertakluk kepada bekalan vaksin. Sebelum ini klinik dan hospital swasta tidak perlu terlibat dengan Program Imunisasi COVID-19 Kebangsaan sebab bekalan vaksin tidak banyak.

“Selepas ini, apabila bekalan vaksin sudah meningkat maka kita hendak memudah cara klinik dan hospital swasta untuk memberi vaksin melalui program kita secara percuma,” katanya kepada pemberita selepas melawat PPV di Pusat Pameran dan Dagangan Antarabangsa Malaysia (MITEC) hari ini.

Khairy berkata sehingga kini 1,800 GP daripada 2,500 GP berdaftar telah menjalani latihan bersama ProtectHealth Corporation Sdn Bhd (ProtectHealth) sebelum membuka PPV masing-masing.

Mengenai isu bakal jemaah haji yang telah disuntik vaksin Sinovac, beliau berkata kerajaan akan berbincang dengan kerajaan Arab Saudi bagi memberi kelonggaran kepada golongan itu.

Ini berikutan Arab Saudi ketika ini hanya meluluskan vaksin jenama Pfizer dan AstraZeneca bagi memasuki negara itu.

“… kalau untuk bakal jemaah haji yang belum divaksinasi, untuk Tabung Haji kita bagi Pfizer.

“Saya juga telah minta nasihat daripada jawatankuasa pakar kita sekiranya seseorang disuntik dengan Sinovac boleh disuntik lagi dengan Pfizer, itu pun belum terima jawapan,” katanya.

Sementara itu, Khairy turut mengumumkan ciri-ciri terbaharu di dalam aplikasi MySejahtera akan ditambah bagi membolehkan pengguna yang menerima salah tarikh janji temu vaksin AstraZeneca untuk membatalkan atau menukar tarikh baharu. – Bernama


Mutasi baru COVID-19: Arab Saudi, Kuwait, Oman tutup sempadan

RIYADH, 7 Jamadilawal 1442H, Selasa – Arab Saudi, Kuwait, dan Oman menutup sempadan  dan menangguhkan penerbangan komersial kerana bimbang terhadap mutasi baharu virus COVID-19 – VUI-202012/01, kata tiga negara Arab Teluk itu.

Arab Saudi menutup sempadan darat dan lautnya pada hari Ahad dan menangguhkan penerbangan komersial antarabangsa selama seminggu, manakala penerbangan asing yang sudah ada di negara itu dibenarkan berlepas, kata Kementerian Dalam Negeri.

Bagaimanapun, langkah-langkah itu tidak dikenakan untuk pergerakan barang dari negara-negara di mana strain COVID-19 baru itu belum muncul, kata kementerian yang disiarkan agensi berita negeri SPA.

Sementara Kuwait pula akan menangguhkan semua penerbangan komersial dan menutup sempadan darat dan lautnya dari 11 malam pada hari Isnin hingga 1 Januari, kata pejabat komunikasi kerajaan. Namun, operasi kargo akan berterusan, tambahnya.

Di Oman, sempadan darat, udara, dan laut akan ditutup selama satu minggu mulai Selasa, lapor televisyen negara.

Beberapa negara menggantung sementara perjalanan ke Britain setelah Perdana Menteri Boris Johnson mengatakan virus baru yang sedang menular adalah bahaya.

Terdahulu, Agensi Kesihatan Awam England (PHE) berkata, mutasi baharu itu boleh menyebabkan virus berkenaan lebih mudah berjangkit antara individu.

Namun, belum ada sebarang bukti menunjukkan mutasi baharu COVID-19 itu menyebabkan penyakit dialami lebih teruk, memberi kesan pada tindak balas antibodi atau keberkesanan vaksin. – Agensi


Ratu Elizabeth II positif COVID-19

LONDON, 18 Rejab 1443H, Ahad – Ratu Elizabeth II disahkan positif COVID-19 dengan gejala ringan.

Istana Buckingham dalam satu kenyataan pada Ahad berkata, Ratu Elizabeth yang berusia 95 tahun itu akan meneruskan tugas ringan di Istana Windsor.

“Istana Buckingham mengesahkan bahawa ratu hari ini positif COVID-19.

“Baginda sedang mengalami simptom seperti selesema biasa tetapi dijangka meneruskan tugas ringan di Istana Windsor pada minggu akan datang.

“Baginda akan terus menerima rawatan perubatan dan mengikut semua garis panduan yang sesuai,” katanya.

Terdahulu, menantu Ratu Elizabeth, Duchess of Cornwall disahkan positif COVID-19.

Camilla, 74, telah menerima vaksinasi lengkap termasuk dos penggalak dan berkemungkinan mendapat jangkitan daripada suaminya, Putera Charles. – Agensi


Russia senarai hitam 500 warga AS termasuk Obama

MOSCOW, 1 Zulkaedah 1444H, Ahad – Moscow melarang kemasukan 500 warga Amerika Syarikat (AS), termasuk bekas Presiden Barack Obama ke Russia, lapor agensi berita Anadolu.

Kementerian Luar Russia mengeluarkan senarai itu pada Jumaat, sebagai tindak balas kepada langkah sekatan anti-Russia yang diumumkan White House pada 19 Mei.

“Sebagai tindak balas kepada sekatan anti-Russia, yang kerap diperkenalkan oleh pentadbiran (presiden) Joe Biden, yang direka mengikut rancangan Washington untuk menyebabkan kerosakan maksimum kepada Russia.

“(Ia) secara peribadi mempengaruhi pegawai dan rakyat biasa negara kita, sebagai tindakan balas, kemasukan ke Persekutuan Russia ditutup untuk 500 rakyat AS,” kata kementerian.

Kementerian memaklumkan, senarai itu termasuk ketua semasa pelbagai peringkat kuasa eksekutif, bekas pegawai, ahli Parlimen yang dipilih buat kali pertama pada November 2022, tokoh awam dan ketua syarikat yang membekalkan senjata ke Ukraine.

Selain itu, Moscow juga menyenaraihitamkan individu dalam kerajaan dan agensi penguatkuasaan undang-undang yang terbabit secara langsung dalam penganiayaan penentang, yang dipanggil ‘Serangan Capitol’.

Perkhidmatan diplomatik itu turut mengumumkan sekali lagi penolakan terhadap permohonan Kedutaan AS di Moscow untuk melawat wartawan, Evan Gershkovich – yang ditangkap atas tuduhan mengintip.

Katanya, keputusan itu sebagai tindak balas kepada langkah Washington menolak permohonan visa AS oleh wartawan Russia, yang akan menemani Menteri Luar, Sergey Lavrov bagi lawatannya ke ibu pejabat Pertubuhan Bangsa-Bangsa Bersatu (PBB) pada April.- Agensi


Bimbang PBD gagal, sukar direalisasi jika murid terlalu ramai dalam kelas

BANGI, 19 Zulkaedah 1443H, Ahad – Kemungkinan untuk Pentaksiran Bilik Darjah (PBD) berjaya seperti yang direncanakan seperti sukar direalisasikan.

Lebih-lebih lagi jika struktur dan amalan kaedah pengajaran dan pemudahcaraan (PdPc) sama sahaja seperti sebelum pemansuhan Ujian Pencapaian Sekolah Rendah (UPSR) dan Pentaksiran Tingkatan Tiga (PT3), kata Dr Anuar Ahmad.

Justeru, Pensyarah kanan Pusat Kajian Pendidikan dan Kesejahteraan Komuniti Universiti Kebangsaan Malaysia (UKM) itu berpandangan, tindakan kerajaan memansuhkan PT3, dan melaksanakan PBD langkah tergesa-gesa serta satu kesilapan.

“KPM nampaknya kurang bersedia dengan maklumat yang mudah, logik dan mesra ibu bapa untuk menjelaskan apa dan mengapa PBD diperlukan untuk mentaksir pembelajaran anak-anak mereka.

“Dalam keadaan ibu bapa masih kabur, tiba-tiba sahaja KPM mansuhkan UPSR dan PT3 sepenuhnya dan dilaksanakan PBD secara keseluruhannya. Sepatutnya dilakukan pelaksanaan PBD secara berfasa,” katanya menerusi hantaran di Facebook beliau hari ini.

Pada masa sama, Dr Anuar mengakui tidak yakin PBD akan berjaya jika bilangan murid masih terlalu ramai di dalam kelas dan amalan pedagogi masih berorientasikan menjawab soalan peperiksaan dan aktiviti hafalan.

“Saya bimbang PBD akan gagal jika kita tidak mementingkan pembelajaran bermakna yang berasaskan aktiviti yang menyeronokkan murid-murid dan guru.

“Kegagalan PBD (jika berlaku) bukanlah kerana kelemahan para guru atau PBD adalah amalan pentaksiran yang tidak baik tetapi kegagalan PBD disebabkan kegagalan KPM membuat persiapan yang rapi dan teratur sebelum memansuhkan UPSR dan PT3,” katanya.


Hamas kutuk perjanjian perdagangan zon bebas antara UK, negara haram Zionis

BAITULMAQDIS, 12 Rejab 1443H, Isnin – Pergerakan Perjuangan Islam Palestin (Hamas) mengutuk pemeteraian perjanjian perdagangan zon bebas antara Britain dengan negara haram Zionis Israel, lapor agensi berita Shebab.

Hamas berkata, perjanjian tersebut jelas membuktikan United Kingdom (UK) menyokong negara haram Israel selain menyokong dasar jenayah dan perkauman terhadap penduduk Palestian.

Perjanjian berkenaan juga dilihat menjejaskan usaha penubuhan Palestin sebagai sebuah negara yang merdeka dan bebas.

Malah, ia turut bercanggah dengan dakwaan kerajaan Britain yang kononnya mematuhi undang-undang antarabangsa ketika penduduk Israel rancak meneruskan percerobohan dengan membina penempatan baharu, mengenakan sekatan, merobohkan kediaman penduduk Palestin dan merampas tanah penduduk Palestin secara kejam.

Pada masa sama, Hamas turut mengecam penggunaan Masjid Qubbah al-Sakhrah (Dome of the Rock) sebagai label rasmi dalam perjanjian yang menunjukkan bahawa UK menerima ‘kedaulatan Israel’ ke atas tapak suci umat Islam dan wilayah yang diduduki.

“Kami menyeru kepada kerajaan Britain untuk membatalkan segera perjanjian tersebut dan mengambil langkah-langkah drastik dalam meminda dasar-dasar untuk menyokong hak penduduk Palestin yang adil,” katanya.

Britain juga harus memaksa negara haram Zionis tersebut supaya mematuhi undang-undang antarabangsa dan tunduk kepada tuntutan Palestin dengan mengembalikan hak kebebasan dan kemerdekaan. – Agensi


Letusan kuat gunung berapi Tonga cetus amaran tsunami di Jepun

TOKYO, 13 Jamadilakhir 1443H, Ahad – Gunung berapi dalam air di Tonga yang meletus, mencetuskan amaran tsunami dan arahan pemindahan di Jepun.

Ia turut menyebabkan ombak besar di beberapa pulau Pasifik Selatan, di mana rakaman di media sosial menunjukkan ombak menghempas rumah pantai.

Agensi Meteorologi Jepun mengeluarkan amaran tsunami awal pagi hari ini dan berkata, ombak setinggi tiga meter (9.84 kaki) dijangka berlaku di kepulauan Amami di selatan.

Gelombang lebih dari satu meter telah direkodkan di sana lebih awal.

Penyiar awam NHK berkata, tiada kerosakan atau kemalangan jiwa dilaporkan.

Dalam taklimat, seorang pegawai Agensi Meteorologi Jepun menggesa orang ramai supaya tidak mendekati laut sehingga amaran tsunami yang lebih serius telah ditarik balik.

Beliau berkata, perubahan paras laut yang diperhatikan tidak mengikut corak tsunami biasa selepas gempa bumi.

“Kami belum tahu sama ada ini (gelombang) sebenarnya tsunami,” katanya pada taklimat itu.

Gelombang tsunami diperhatikan di ibu negara Tonga dan ibu negara Samoa Amerika, kata pemantau tsunami yang berpangkalan di Amerika Syarikat, berikutan letusan gunung berapi bawah air Hunga Tonga-Hunga Ha’apai.

Gunung berapi itu, yang terletak kira-kira 65 km (40 batu) di utara Nuku’alofa, menyebabkan gelombang tsunami setinggi 1.2 meter (empat kaki), kata Biro Meteorologi Australia.

Biro itu berkata, ia terus memantau keadaan tetapi tiada ancaman tsunami dikeluarkan ke tanah besar, pulau atau wilayah Australia. – Agensi


Rangka pelan persediaan hadapi krisis bekalan makanan

BANGI,17 Syawal 1443H, Rabu – Malaysia perlu merangka pelan persediaan awal bagi menghadapi isu kekurangan bekalan makanan yang dijangka dihadapi rakyat negara ini.

Ketua Aktivis Persatuan Pengguna Islam Malaysia (PPIM), Datuk Nadzim Johan berkata, sudah tiba masanya polisi sedia ada diteliti semula.

“Kita perlu bersedia ke arah itu sebelum terlambat kerana negara jiran sudah melalui ke arah masalah kekurangan bekalan.

“Daripada hanya dengar cerita-cerita sedap untuk menyedapkan hati lebih baik kita buat persediaan menghadapi masalah tersebut,” katanya.

Terbaharu, India mengharamkan eksport gandum susulan gelombang haba yang telah menjejaskan hasil tanaman itu sehingga menimbulkan kegusaran dalam kalangan rakyat di negara ini.

Justeru, Nadzim mempersoalkan sampai bila mahu bergantung kepada barangan dari luar negara terutama melibatkan bekalan makanan.

“Sekiranya apa-apa terjadi kepada kita di masa akan datang apa yang kita boleh buat? Takkan serai dan halia pun kita nak import daripada negara jiran,” katanya.

Lebih membimbangkan, rata-rata penduduk tidak mempunyai simpanan bekalan makanan yang mencukupi untuk tempoh jangka masa panjang.

Situasi tersebut hanya memberi kesan buruk dan membimbangkan sekiranya krisis makanan berlaku di negara ini.

“Kalau kita lihat dalam peti sejuk rumah kita sekarang berapa lama stok bekalan makanan itu boleh bertahan?

“Tidak sampai pun dua minggu dan oleh itu kerajaan perlu tukar polisi yang sedia ada ini untuk menghadapi krisis makanan,” katanya.


Sudan henti semua operasi rangkaian telekomunikasi

KHARTOUM, 16 Syawal 1444H, Ahad – Sudan menghentikan semua operasi perkhidmatan rangkaian telekomunikasinya, berikutan berdepan masalah akses internet, menurut Midde East Monitor (MEMO).

Katanya, semua penduduk di Khartoum dan seluruh kawasan pertempuran berdepan kesukaran untuk berhubung melalui rangkaian telekomunikasi utama.

Keadaan itu disebabkan gangguan bekalan elektrik dan kekurangan bahan api yang berulang, sekali gus menyebabkan sektor telekomunikasi di Sudan berdepan masalah menyediakan perkhidmatan kepada pelanggan sejak konflik bermula pertengahan bulan lalu.

Jumaat lalu, Rangkaian MTN Sudan, firma swasta mengumumkan penangguhan semua perkhidmatan kepada pelanggan di Khartoum berikutan gangguan bekalan elektrik.

“Kami merayu kepada pihak berkuasa supaya dapat mencari penyelesaian segera.

“Kepada pelanggan yang dihormati, kami memohon maaf kepada semua berikutan perkhidmatan tidak stabil di beberapa kawasan di seluruh negara,” katanya menerusi kenyataan di laman Facebooknya.

Sejak pertengahan April, pertempuran membabitkan tentera Sudan dan Pasukan Separa Sudan (RSF) bertempur dan menuduh antara satu sama lain memulakan pertempuran berkenaan. – Agensi


TMJ ucap takziah kepada Syafiq Ahmad

JOHOR BAHRU, 20 Rabiulakhir 1442H, Ahad – Tunku Mahkota Johor, Tunku Ismail Sultan Ibrahim hari ini menzahirkan salam takziah kepada penyerang Kelab Bolasepak Johor Darul Ta’zim, Muhammad Syafiq Ahmad dan keluarganya, atas pemergian anak lelaki, ibu mertua dan pembantu rumahnya, selepas terlibat kemalangan di Pulau Pinang, awal pagi tadi.

“Saya ingin mengucapkan salam takziah kepada Syafiq Ahmad atas pemergian ahli keluarga beliau. Kami sentiasa bersama anda, Syafiq. Semoga roh Allahyarham dicucuri rahmat. Al-Fatihah,” titah baginda dalam satu hantaran di Facebook Johor Southern Tigers, sebentar tadi.

Pemilik Kelab JDT itu juga turut menyeru orang ramai supaya tidak menyebarkan gambar-gambar atau video berkaitan kemalangan itu bagi menjaga sensitiviti dan perasaan Syafiq sekeluarga.

Dalam kejadian pada pukul 5.36 pagi itu, bayi lelaki Syafiq berusia 22 hari, ibu mertuanya Zainab Wahab, 45, dan pembantu rumahnya iaitu wanita warga Indonesia Titik Sukamti, 30-an, maut dalam kemalangan itu manakala penyerang JDT berusia 25 tahun itu bersama anak perempuannya Aaira Nur Saffiyya, 2, cedera ringan.

Isterinya Nur Amalina Nur Ain, 25, pula dilaporkan cedera parah. – Bernama


Petisyen pengampunan Najib seolah persoal kredibiliti mahkamah

Oleh Siti Hafidah Abd Ghaffar

BANGI, 5 Safar 1444H, Jumaat – Tindakan beberapa pihak mewujudkan petisyen berkaitan pengampunan bekas Perdana Menteri, Datuk Seri Najib Razak seakan-akan menimbulkan persoalan mengenai kredibiti badan-badan di Malaysia.

Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni berkata, dalam negara demokrasi, terpulang kepada sesiapa untuk membuat petisyen sedemikian.

Pun begitu, agak ganjil kerana hukuman yang dijatuhkan ke atas Najib baharu sahaja bermula bahkan ada beberapa kes lagi yang belum selesai dibicarakan.

“Tetapi selagi ianya mengikuti lunas undang-undang dan berperlembagaan, maka terpulanglah.

“Tujuan petisyen ada kalanya mungkin bukan pengampunan itu sendiri tetapi lebih kepada tujuan-tujuan lain yang pencetusnya rancangan,” katanya ketika dihubungi Ismaweb.net.

Beliau bagaimanapun tidak pelik dengan perkara itu kerana ketika ini seolah-olah semua badan ada isu yang dipertikaikan sama ada mahkamah, ahli politik, parti, atau
badan pelaksana dan penguat kuasa.

“Ini adalah isu yang kita kena fikirkan dengan lebih serius dan kuat.

“Nampaknya sekarang mana-mana pihak ada ‘peluru’ untuk ditujukan kepada mana-mana badan yang tidak ‘sebulu’ dengan pihaknya kerana memang wujud unsur yang boleh dipertikaikan.

“Akhirnya ini akan membawa kepada tidak ada satu badan pun akan dihormati oleh masyarakat. Negara boleh hilang cengkaman ke atas rakyat dan rakyat boleh bermaharajalela menentukan apa sahaja,” katanya.

Beliau berkata, kes bekas Perdana Menteri ini adalah kes unik yang menuntut semua pihak untuk berfikir dengan mendalam mengenai perjalanan negara.

“Ambillah masa dengan tenang tanpa terburu-buru,” katanya.

Beberapa petisyen dalam talian dilancarkan untuk Najib selepas beliau menjalani hukuman penjara 12 tahun atas sabitan penyelewengan dana SRC International Sdn Bhd.

Ada petisyen menuntut pengampunan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Bahkan wujud juga petisyen supaya bekas Ahli Parlimen Pekan itu tidak wajar diampunkan, atas alasan beliau melakukan jenayah terhadap kepentingan rakyat Malaysia.


Dong Jiao Zong minta kerajaan institusikan vernakular seperti SK

BANGI, 28 Rabiulawal 1443H, Khamis – Tindakan Kementerian Pendidikan (KPM) mengarahkan kerja-kerja pembinaan Sekolah Jenis Kebangsaan Cina (SJKC) Too Joon Hing dihentikan tanpa sebarang alasan mengundang rasa bimbang dan pertikaian dalam masyarakat Cina.

Dong Zong dan Jiao Zong turut tidak ketinggalan meluahkan rasa kecewa serta mendakwa kejadian ini berpunca daripada sikap kerajaan yang masih belum menginstitusikan peruntukkan bagi pembinaan sekolah vernakular mengikut keperluan penduduk sesebuah kawasan, terutamanya penambahan dan pembinaan SJKC yang menghadapi banyak halangan.

Berikutan itu, Dong Jiao Zong meminta semua pihak memahami punca masalah dan menyelesaikan dari puncanya untuk mengelak berlaku pertikaian dalaman yang tidak sepatutnya, sehingga mengaburi hakikat sebenar masalah serta menjejaskan usaha memperjuangkan hak dan kepentingan pendidikan Cina.

Menerusi kenyataan bersama, pertubuhan itu berkata, sudah beberapa dekad Dong Jiao Zong tanpa henti memperjuangkan pembinaan dan penambahan bilangan SJKC untuk memenuhi keperluan sebenar penduduk sesebuah kawasan terhadap SJKC.

Di antaranya pada 14 November 2011 dan pada 23 Ogos 2012 bersama dengan pertubuhan-pertubuhan lain, Dong Jiao Zong telah menyerahkan memorandum kepada Perdana Menteri ketika itu, menggesa kerajaan merangka dan melaksanakan penginstitusian pembinaan sekolah vernakular.

Salinan memorandum turut diserahkan kepada parti-parti pembangkang.

Memorandum tersebut menyebut dengan spesifik kawasan-kawasan di mana 45 buah SJKC perlu dibina antaranya Puchong yang memerlukan empat buah SJKC iaitu di Bandar Kinrara 1, Taman Tasik Prima 1 dan kawasan lain di Puchong 2.

Dengan kata lain, sama ada sebuah SJKC dibina di Taman Putra Prima atau di Seksyen 5 Bandar Kinrara, ianya masih belum mencukupi untuk menampung keperluan sebenar penduduk setempat kerana kerajaan perlu membina sekurang-kurangnya empat buah SJKC di kawasan tersebut bagi memenuhi permintaan penduduk.

Oleh itu, menurut Dong Jiao Zong, dalam usaha membina dan menambah bilangan SJKC, pendirian serta prinsip Dong Jiao Zong ialah kerajaan mesti menginstitusikan pembinaan SJKC dan membina bilangan SJKC yang secukupnya mengikut keperluan struktur penduduk dan keperluan sebenar sesebuah kawasan.

“Kami bertegas bahawa kerajaan mesti menginstitusikan sekolah vernakular sama seperti SK dan SJKC adalah salah satu daripadanya, selain itu kerajaan mesti menanggung semua kos yang melibatkan pembinaan dan tanah,” katanya seperti dilapor Oriental Daily pada 1 November lepas.

Dong Jiao Zong mendakwa, pembinaan SJKC Too Joon Hing telah lama dinantikan oleh masyarakat Cina namun tiba-tiba dihentikan tanpa alasan yang munasabah.

Oriental Daily melaporkan: “Kerajaan telah mengumumkan pembinaannya semenjak tahun 2017 lagi. Arahan penukaran tapak sekolah dan arahan memberhentikan pembinaan semuanya datang dari KPM. Arahan-arahan yang bercanggah seperti ini, bukan sahaja sukar untuk difahami bahkan mendedahkan kecuaian dalam proses membuat keputusan dan menyebabkan ramai berasa curiga.”

Dong Jiao Zong berkata, perkembangan pendidikan Cina di Malaysia sentiasa menghadapi cabaran yang besar, justeru jika masyarakat Cina tidak bersatu, dikhuatiri ianya akan lenyap satu hari nanti.

Oleh itu, peranan yang dimainkan oleh pertubuhan Cina dan aktivitis pendidikan Cina bukan sahaja amat penting bahkan telah memberi sumbangan yang besar dan ianya wajar diberikan pengiktirafan oleh semua pihak.


PRU15: Amanah Perak hasrat tanding 20 kerusi DUN

IPOH, 29 Syaaban 1442H, Ahad  – Parti Amanah Negara (Amanah) Perak berhasrat bertanding di 20 kerusi Dewan Undangan Negeri (DUN) pada Pilihan Raya Umum ke-15 (PRU15), kata Timbalan Pengerusinya Datuk Mohammad Nizar Jamaluddin.

Beliau berkata, pihaknya sedang berbincang bersama rakan seangkatan dari PKR dan DAP bagi pengagihan kerusi supaya dapat bertanding di 12 kerusi yang ditandingi sebelum ini, dan tambahan lapan lagi kerusi yang telah ditinggalkan oleh parti Bersatu.

“Di Perak ada 59 DUN, dan dahulu kita bahagi empat parti kerana ada Bersatu. Sekarang kita ada tiga sahaja kerana Bersatu sudah keluar (dari Pakatan Harapan).

“Proses perbincangan sedang berjalan dan dijangka tamat pada akhir bulan April ini,” katanya kepada Bernama selepas pelancaran program Bengkel Online Your Business Masterclass oleh Naib Presiden Amanah Datuk Seri Dr Mujahid Yusof Rawa di Rapat Jaya Tambahan hari ini.

Pada PRU14 lepas, Amanah Perak memenangi dua kerusi Parlimen (Parit Buntar, Lumut) daripada empat kerusi ditandingi selain merebut enam kerusi DUN (Titi Serong, Kamunting, Manjoi, Sungai Rapat, Pasir Panjang, Behrang) daripada 12 kerusi yang ditandingi. -Bernama


Harga bahan binaan naik mendadak, MBAM gesa kerajaan segera campur tangan

KUALA LUMPUR, 13 Ramadan 1443H, Jumaat – Persatuan Kontraktor Binaan Malaysia (MBAM) meminta campur tangan kerajaan dengan segera untuk membantu industri pembinaan Malaysia menangani impak daripada kenaikan harga bahan binaan secara mendadak.

Beliau berkata, bantuan yang amat diperlukan daripada kerajaan akan membantu kontraktor menyiapkan projek tepat pada masanya dan mengelak projek ditamatkan atau terbengkalai.

Katanya, beberapa kontraktor telah mempertimbangkan untuk berhenti membida projek yang ditawarkan oleh pihak berkuasa tempatan berikutan kontrak tersebut memindahkan terlalu banyak risiko kepada kontraktor yang telah mengalami kelewatan dari segi harga yang ditender dan harga semasa sebenar.

“Perbezaan antara harga sebenar yang ditender dan harga semasa sebenar ini perlu diperbetulkan. Ia tidak tepat dan tidak mencerminkan ketidaktentuan pasaran dengan baik,” menurut MBAM dalam kenyataan hari ini.

Kenaikan harga bahan meningkat secara mendadak berikutan pandemik dan peningkatan kos bahan dan tenaga memberi impak negatif kepada kontraktor yang mengendalikan projek kerajaan dan swasta, katanya.

Oleh itu, MBAM mencadangkan pengeluar dan pembekal perlu ‘mengunci harga’ untuk semua pesanan yang dibuat, jika tidak, ia akan mengatasi tujuan ‘mengunci harga’ untuk projek manakala pesanan baharu tambahan atau bekalan baharu perlu dirundingkan pada harga tersebut.

“Kami turut berharap pengeluar bahan binaan dapat memberikan pecahan terperinci kos bahan mentah, kos tenaga seperti menambat harga bahan binaan dengan harga antarabangsa dan membolehkannya naik dan turun dengan sewajarnya,” katanya.

MBAM juga merayu kepada kerajaan untuk mengecualikan sementara duti import bahan mentah dan memberikan subsidi atau geran kepada pengeluar bagi mengurangkan kenaikan kos pengeluaran dan meminta kerajaan memberi subsidi untuk kenaikan kos bahan mentah supaya harga stabil.

Persatuan turut menggesa semakan semula perubahan harga (VOP) kadar untuk projek kontrak kerajaan, sambil menambah bahawa VOP perlu dilanjutkan sehingga 31 Disember 2022 dan seterusnya, jika perlu.

MBAM juga mencadangkan kenaikan harga perlu secara berperingkat dalam tempoh tiga hingga enam bulan berbanding “kenaikan yang tinggi secara mendadak sekali gus” berikutan “ini bukan sahaja akan menghalang turun naik harga yang melampau tetapi turut membantu kontraktor mengurangkan aliran tunai dan kerugian mereka”. – Bernama


Lonjakan kes COVID-19 bukan penghalang PRN Johor

JOHOR BAHRU, 4 Rejab 1443H, Ahad – Peningkatan kes positif COVID-19 yang direkodkan ketika ini bukan penghalang Pilihan Raya Negeri (PRN) Johor dilaksanakan berikutan pemberian vaksin termasuk suntikan penggalak menjadi pelindung daripada penularan wabak.

Ketua Penerangan UMNO Johor, Datuk Seri Dr Adham Baba berkata, keadaan kini adalah lebih baik berbanding ketika mengadakan PRN di Melaka dan Sarawak kerana dos penggalak giat diberi kepada masyarakat.

Beliau yang juga Pengarah Komunikasi Barisan Nasional (BN) Johor berkata, pihaknya yakin prosedur operasi standard (SOP) yang akan diumumkan Suruhanjaya Pilihan Raya (SPR) bagi PRN Johor akan membantu mengekang penularan jangkitan COVID-19.

“Walaupun varian Omicron mempunyai kadar penularan jangkitan lebih tinggi, kita yakin garis panduan berkempen akan bertepatan dengan keadaan semasa.

“Pihak berkuasa mengendalikan SOP terutama Kementerian Kesihatan (KMM) dan SPR pasti akan melindungi pengundi daripada terjejas dengan jangkitan menerusi langkah pencegahan terbaik.

“Persiapan SPR terhadap kaedah dan cara di tempat mengundi itu pasti bersesuaian dengan SOP serta memberi perlindungan untuk semua keluar mengundi,” katanya seperti dilapor media tempatan, hari ini.

Terdahulu dilaporkan, sebanyak 10,089 kes harian direkodkan pada Ahad.

Daripada jumlah itu, 77 kes bersamaan 0.76 peratus adalah kategori 3, 4, dan 5 manakala 10,012 kes iaitu 99.24 peratus adalah kategori 1 dan 2.

Dr Adham yang juga Menteri Sains, Teknologi dan Inovasi berkata, lonjakan kes COVID-19 ketika ini adalah kesan daripada varian Omicron.

Justeru, pihaknya meminta kerajaan segera bertindak bagi melandaikan keluk dan memutuskan rantaian jangkitan COVID-19.

“Ini adalah antara langkah yang perlu diambil selain pemberian dos penggalak dan vaksin kepada kanak-kanak, itu lebih penting,” katanya.


Lori bantuan ke Gaza tunggu di Lintasan Rafah

AMMAN, 5 Rabiulakhir 1445H, Jumaat – Kira-kira 20 trak yang membawa bantuan yang sangat diperlukan – akan dibenarkan memasuki Gaza dalam beberapa hari akan datang.

Perjanjian membenarkan beberapa bekalan melalui Lintasan Rafah kini telah dicapai oleh Amerika Syarikat (AS) dan Mesir.

Bagaimanapun organisasi kemanusian menyatakan bantuan berkenaan masih belum mencukupi.

“Pertubuhan Bangsa-Bangsa Bersatu (PBB) melaporkan sekurang-kurangnya 100 trak bantuan kemanusiaan diperlukan bagi membantu jutaan orang awam di Gaza,” kata Majlis Pelarian Norway, Shaina Low.

Manakala wakil daripada Program Makanan Dunia, Abeer Etefa berkata situasi di wilayah itu semakin kritikal.

“Bekalan makanan dan air bersih semakin kehabisan dan kebanyakan kedai roti telah menutup operasi,” katanya.

Sementara itu, Pesuruhjaya Agung agensi bantuan PBB UNRWA, Philippe Lazzarini berkata, sebanyak 500 trak lori telah memasuki Gaza sebelum peperangan berlaku.

Kira-kira 1.2 juta penduduk yang berada di wilayah itu bergantung makanan daripada UNRWA sebelum 7 Oktober lalu.

“Kemiskinan sangat tinggi di Semenanjung Gaza. Sebelum perang, keadaan rakyat di sini sangat terdesak – kini ia menjadi lebih tragis,” kata jurucakap PBB, Juliette Touma, di Amman. – Agensi


Belanjawan 2021 wajar tumpu kemahiran modal insan mahasiswa

BANGI, 26 Rabiulawal 1442H, Khamis – Intipati Belanjawan 2021 tidak sepatutnya hanya memfokuskan kepada materialisme sahaja, bahkan kemahiran modal insan wajar diberi tumpuan.

Dengan kemahiran modal insan inilah dapat meningkatkan nilai diri mahasiswa untuk terus bertahan dalam krisis ekonomi yang meruncing, bukannya bantuan dalam bentuk kewangan semata-mata.

Meskipun pelbagai aspek bantuan yang dikupas oleh Menteri Kewangan, Tengku Zafrul Tengku Abdul Aziz dalam belanjawan kali ini, ia sebenarnya boleh diperkasakan lagi terutamanya untuk anak muda ataupun mahasiswa.

Naib Yang Dipertua Persatuan Belia Islam Nasional (PEMBINA) Universiti Kebangsaan Malaysia (UKM), Imran Hakimi berkata, walaupun terdapat beberapa bantuan yang agak ‘relatable’ kepada mahasiswa, namun bantuan kepada mereka masih ada kelompongan yang boleh diisi.

“Ramai pihak ingin menuntut bantuan secara one-off tetapi saya tidak merasakan itu satu langkah terbaik dalam situasi ekonomi yang genting ini.

“Jika diberikan bantuan one-off, ekonomi hanya dapat ‘hidup’ secara bermusim dan tidak berterusan. Sedangkan untuk masa ini wang yang ada di tangan elok kita simpan untuk dilaburkan dalam jangka masa panjang.

“Sama juga dengan tuntutan bantuan baucar buku. Yakinkah bahawa mahasiswa akan menggunakan bauncar buku untuk membeli barang keperluan belajar? Jika ada pun ia tidak ramai. Oleh itu, saya merasakan pemberian baucar buku juga tidak efisien,” katanya dalam kenyataan hari ini.

Dalam pada itu, beliau berkata, mahasiswa sepatutnya memberi fokus kepada isu pengangguran, maka mereka sewajarnya berusaha mencari beberapa kemahiran penting yang boleh diasah.

“Oleh itu, beberapa aspek bantuan yang saya ingin cadangkan ialah memastikan Program Jaringan Prihatin untuk kemudahan internet dapat dinikmati oleh semua golongan mahasiswa tanpa megikut status ekonomi keluarga.

“Memberikan peruntukan yang banyak kepada institusi kemahiran GiatMARA untuk mengadakan bengkel kemahiran. Peruntukan dana kepada Kementerian Pengajian Tinggi (KPT) untuk membayar ganti rugi kepada IPTA atau IPTS yang rugi akibat kekurangan kemasukan pelajar,” sarannya.

Beliau menjelaskan, dengan adanya bantuan internet secara menyeluruh, mahasiswa dapat mengikuti kelas dalam talian dan berniaga dalam talian seperti menjadi ejen ‘dropship’ produk tanpa masalah, seterusnya dapat menjana kewangan.

Sementara, peruntukkan kepada GiatMARA untuk diadakan bengkel kemahiran dapat digunakan oleh mahasiswa untuk belajar kemahiran baharu seperti menjahit, menukang dan memasak seterusnya dapat membuka perniagaan berasakan kemahiran yang dipelajari.

“KPT pula sepatutnya disediakan dana untuk membayar ganti rugi kepada IPTA atau IPTS terutamanya dalam soal pembayaran yuran pelajar.

“Andai kata yuran pelajar di sebuah universiti ialah RM890, maka KPT sepatutnya membayar separuh daripada jumlah itu. Maka yuran pengajian mahasiswa dapat dikurangkan,” katanya.


Makin banyak masjid di Perancis ditutup

PARIS, 4 Ramadan 1443H, Rabu – Semakin banyak masjid ditutup oleh Perancis, tanpa penelitian yang sewajarnya.

Reuters memetik sumber Kementerian Dalam Negeri melaporkan, pada hari Selasa bahawa pihak berkuasa Perancis telah menutup 22 masjid dalam tempoh 18 bulan lalu.

Ia merupakan peningkatan yang ketara daripada jumlah gabungan sepanjang tiga tahun sebelumnya.

Laporan itu menambah bahawa pihak berkuasa telah menyiasat kira-kira 90 daripada jumlah keseluruhan kira-kira 2,500 tempat ibadat Islam di Perancis kerana disyaki menyebarkan ideologi ‘pemisah’.

Kerajaan Perancis mengumumkan bahawa ia akan menetapkan pemeriksaan dan kawalan tetap untuk persatuan Islam.

Menteri Dalam Negeri, Gerald Darmanin yang muncul di LCI televisyen Perancis pada Ahad berkata, 21 masjid yang menunjukkan tanda ekstremisme ditutup di negara ini.

Wakil masjid berkata, dakwaan penyebaran radikalisme disokong dengan bukti yang kurang.

Sementara itu, pelapor khas Pertubuhan Bangsa-Bangsa Bersatu Mengenai Perlindungan Hak Asasi Manusia, Fionnuala Ni Aolain berkata, dakwaan itu memberi pihak berkuasa kebebasan bertindak untuk menutup tempat ibadat dengan prosedur.

Presiden Perancis, Emmanuel Macron telah melaksanakan pelbagai undang-undang dan langkah yang bertujuan menangani umat Islam yang mencabar nilai sekular Perancis.

Pada Oktober 2017, lima bulan selepas Macron naik ke tampuk kuasa, Parlimen Perancis menerima pakai undang-undang baharu yang memperkukuh kuasa pengawasan polis dan memudahkan untuk menutup masjid.

Di bawah undang-undang 2017, Kementerian Dalam Negeri mempunyai kuasa untuk menutup tempat ibadat sehingga enam bulan jika disyaki menghasut keganasan. – Agensi


Sumbangan rakyat Malaysia disalur terus ke Palestin, tegas Aman Palestin

BANGI, 3 Syawal 1442H, Sabtu – Aman Palestin Berhad (Aman Palestin) sekali lagi menegaskan sumbangan untuk rakyat Palestin disalurkan secara terus tanpa melalui pihak kedutaan mereka.

Pengurus Aman Palestin, Mohd Hanif Mohd Shaidi berkata, sememangnya pertubuhan bukan kerajaan (NGO) negara ini tidak menyalurkan dana kepada Duta Palestin di Malaysia untuk Masjid al-Aqsa kerana tanggungjawab penyelenggaraan adalah di bawah Kementerian Wakaf Kerajaan Jordan.

“Aman Palestin mempunyai cawangan rasmi di Gaza dan penyaluran dana dari kami adalah ‘direct’ melalui akaun cawangan rasmi di sana yang dihulurkan terus kepada rakyat Palestin yang memerlukan tanpa mengira ideologi politik dan lain-lain selagi ianya layak.

“Pihak kami tidak menggunakan khidmat Duta Palestin tersebut sebagai orang tengah untuk penyaluran dana,” katanya dalam satu kenyataan.

Beliau berkata demikian bagi menjawab isu lama yang kembali bangkit di media sosial bahawa sumbangan orang ramai tidak sampai ke Palestin.

Menepis dakwaan itu, Mohd Hanif berkongsikan pautan video YouTube berhubung kejayaan projek yang telah dilaksanakan Aman Palestin dengan dana daripada amanah penyumbang.

Antaranya pembinaan masjid terbesar di Gaza, Masjid as-Syafie; pembinaan sekolah Quran (Tahfiz) di Gaza; pembinaan semula sekolah anak yatim Dar el-Fadeelah; pembinaan telaga dan tangki air Syria serta penyaluran Ramadan bersama Palestin.

Pada Februari tahun lalu, Duta Palestin di Malaysia, Walid Abu Ali memaklumkan sumbangan rakyat Malaysia kepada Palestin untuk tujuan pembangunan dan pembebasan Masjid al-Aqsa tidak sampai kepada pihak pengurusan di negara itu.

Beliau dilaporkan berkata, sumbangan rakyat Malaysia kepada Palestin untuk pembangunan dan pembebasan Masjid al-Aqsa tidak sampai kepada Jabatan Wakaf Baitulmaqdis yang ditadbir oleh Kementerian Wakaf Jordan.

Susulan itu, 10 NGO yang terbabit dalam kerja kebajikan rakyat Palestin dilaporkan menuntut duta negara berkenaan memohon maaf berikutan kenyataannya itu.

Ini kerana kenyataan Walid itu hanya memberi kesan buruk kepada NGO seperti mereka dan dibimbangi akan memberi impak kepada kerja kebajikan di Palestin selain menggugat keyakinan penderma.

Mereka juga mendesak Walid menarik balik kenyataan itu jika tidak dapat memberikan bukti.

Sementara itu, Wisma Putra mengambil maklum kenyataan NGO yang antara lain menyatakan dana kutipan rakyat Malaysia dan bantuan kepada rakyat Palestin disalurkan terus melalui rakan-rakan NGO masing-masing di Palestin.


Ahmad Zahid gagal tangguh prosiding pembelaan

KUALA LUMPUR, 4 Zulhijjah 1443H, Isnin – Mahkamah Tinggi di sini hari ini menolak permohonan Datuk Seri Dr Ahmad Zahid Hamidi untuk menangguhkan pemeriksaan balas pihak pendakwaan ke atasnya sementara menunggu keputusan rayuan, memutuskan bahawa tertuduh tidak akan diprejudis semasa pemeriksaan balas.

Hakim Datuk Collin Lawrence Sequerah dalam keputusannya berkata, tiada keadaan khas untuk membenarkan permohonan Ahmad Zahid bagi penangguhan.

“Tertuduh (Ahmad Zahid) bebas menemu bual saksi bila-bila masa, sebahagian daripada mereka adalah ahli keluarganya malah pihak pendakwaan komited untuk membantu beliau. Beliau tidak dinafikan perbicaraan yang adil,” kata hakim.

Bekas timbalan perdana menteri itu memfailkan permohonan untuk menangguhkan prosiding membela diri dalam kes rasuah membabitkan dana Yayasan Akalbudi (YAB) sehingga rayuannya untuk mendapatkan salinan percakapan saksi daripada Suruhanjaya Pencegahan Rasuah Malaysia (SPRM) diputuskan Mahkamah Rayuan.

Pemeriksaan balas terhadap Ahmad Zahid bermula Khamis lalu selepas beberapa hari memberi keterangan membela diri dalam kes itu. – Bernama


Serangan di barat laut Syria ragut 4 nyawa kanak-kanak

BEIRUT, 29 Zulhijjah 1442H, Ahad – Serangan artileri oleh kerajaan Syria mengorbankan empat kanak-kanak di kubu terakhir yang dikuasai pemberontak.

Kumpulan penyelamat dikenali sebagai White Helmet berkata, peluru artileri itu mendarat di kawasan perumahan di kampung Qastoun, sebelah barat wilayah Hama mencederakan lima mangsa daripada keluarga yang sama.

Pemerhati Hak Asasi Manusia Syria (SOHR) mengesahkan kematian itu, melaporkan bahawa lima ahli keluarga yang lain cedera.

Serangan itu adalah sebahagian dari peningkatan ketenteraan yang sedang berjalan di wilayah barat laut Syria – yang berada di bawah gencatan senjata dikuasai oleh Rusia dan Turki sejak tahun lalu.

Wilayah Idlib mempunyai sekitar hampir tiga juta orang, dua pertiga dari mereka berhijrah dari wilayah lain ketika perang saudara selama sedekad.

Ia dikuasai oleh bekas sekutu al-Qaeda Syria tetapi pemberontak serta kumpulan militan lain turut hadir di kawasan berkenaan. Agensi


PRK Batu Sapi akan diadakan susulan kematian Vui Keong

KUALA LUMPUR, 18 Safar 1442H, Selasa – Suruhanjaya Pilihan Raya (SPR) akan mengadakan satu pilihan raya kecil (PRK) bagi mengisi kekosongan kerusi Parlimen Batu Sapi, Sabah susulan kematian penyandangnya Datuk Liew Vui Keong pada 2 Oktober lepas.

Menurut SPR, pelaksanaan PRK itu selaras dengan Perkara 54 Fasal (1) Perlembagaan Persekutuan.

“SPR mendapat notis kekosongan luar jangka kerusi Parlimen tersebut daripada Yang Dipertua Dewan Rakyat, Datuk Azhar Azizan Harun hari ini. Justeru itu, SPR akan mengadakan mesyuarat khas pada Selasa, 13 Oktober ini,” demikian menurut SPR dalam kenyataan hari ini.

Mesyuarat khas yang dijadualkan pada 10 pagi di Ibu Pejabat SPR di Putrajaya akan dipengerusikan oleh Pengerusi SPR, Datuk Abdul Ghani Salleh bagi membincangkan tarikh-tarikh penting PRK seperti writ pilihan raya, hari penamaan calon, hari pengundian, daftar pemilih yang akan digunakan dan persiapan lain bagi PRK itu. – Bernama


Sultan Johor syor tanah Orang Asli dijadikan Tanah Kesultanan

JOHOR BAHRU, 3 Ramadan 1444H, Sabtu – Sultan Johor, Sultan Ibrahim Almarhum Sultan Iskandar bertitah mencadangkan tanah-tanah Orang Asli di negeri ini dijadikan Tanah Kesultanan.

Baginda bertitah, hal ini bagi memastikan ia lebih terbela di bawah enakmen yang tersedia.

“Kawasan Orang Asli dan sempadannya telah ditentukan oleh kerajaan negeri sejak zaman Almarhum Sultan Abu Bakar lagi.

“Di samping Enakmen Tanah Kesultanan, penguatkuasaan sedia ada juga harus dipergiatkan ke atas sebarang salah laku,” titah Sultan Ibrahim menerusi satu hantaran di Facebook baginda, malam tadi.

Sultan Johor bertitah, langkah-langkah perlu diambil bagi mengelakkan Orang Asli diambil kesempatan oleh pihak yang tidak bertanggungjawab.

Baginda bertitah, ada dalam kalangan Orang Asli dieksploitasi bagi menceroboh tanah demi kegiatan haram seperti tanaman kelapa sawit, memotong kayu-kayan yang bernilai serta memburu binatang liar.

“Orang Asli di Johor dijaga baik oleh pihak kerajaan yang menyediakan pelbagai kemudahan untuk kehidupan mereka seperti jalan raya, perumahan, sekolah serta surau. Sesetengah penempatan Orang Asli turut ada kemudahan Internet.

“Namun, ada orang tidak bertanggungjawab yang mengambil kesempatan ke atas golongan ini, mengeksploitasikan mereka dalam kegiatan yang tidak sah di sisi undang-undang. Ada yang menceroboh tanah perladangan sehingga beratus ekar. Sudah pasti mereka dipergunakan oleh orang luar,” titah Baginda. – Bernama


Trump dakwa Netanyahu tak pernah serius nak berdamai dengan Palestin

TRENTON, 9 Jamadilawal 1443H, Selasa – Bekas Presiden negara pembuli Amerika Syarikat (AS), Donald Trump mendakwa Benjamin Netanyahu tidak pernah serius untuk menandatangani perjanjian damai dengan Palestin.

Trump mengkritik bekas Perdana Menteri negara haram Israel itu dalam satu temubual yang diterbitkan semalam, selepas menuduh Netanyahu tidak setia kerana berani mengucapkan tahniah kepada Presiden Joe Biden atas kemenangannya dalam pilihan raya November tahun lalu.

“Saya tidak fikir Bibi pernah mahu berdamai. Saya rasa dia hanya menipu kita,” kata Trump yang merujuk nama samaran Netanyahu.

Trump – yang menjadi ‘raja’ kepada perjanjian itu – mendakwa dia boleh membaca pemikiran Netanyahu yang didakwa tidak tenang seperti sebuah buku.

“Seluruh hidup saya adalah perjanjian. Saya seperti satu perjanjian besar. Itu sahaja yang saya lakukan, jadi saya memahaminya.

“Dan selepas bertemu dengan Bibi selama tiga minit… saya menghentikan Bibi di tengah-tengah ayat. Saya berkata:

“‘Bibi, awak tidak mahu membuat perjanjian. Betulkah? Dan dia berkata ‘Nah, eh’, dan hakikatnya saya rasa Bibi tidak mahu dengan perjanjian itu,” kata Trump.

Malah Trump turut mendakwa bahawa Presiden Pihak Berkuasa Palestin (PA), Mahmoud Abbas bukan penghalang menuju keamanan dan memuji sikap pemimpin itu.

“Saya fikir dia hebat. Dia seperti seorang bapa. Saya fikir dia mahu membuat perjanjian lebih daripada Netanyahu,” kata Trump.

Namun, dia kemudiannya mengkritik semula Abbas, dengan mendakwa presiden itu bercakap dengan cara suka berperang apabila di khalayak umum, tetapi bernada mesra ketika pertemuan secara bersemuka.

Trump bukanlah bekas presiden AS pertama yang mendedahkan Netanyahu sebagai penghalang kepada pendamaian, malah Bill Clinton pada 2014 juga pernah mendakwa Bibi tidak mungkin memeterai perjanjian damai itu. – Agensi


Prof Ts Dr Zaliman Sauli dilantik Naib Canselor UniMAP baharu

KANGAR, 1 Muharam 1443H, Selasa – Prof Ts Dr Zaliman Sauli dilantik sebagai Naib Canselor Universiti Malaysia Perlis (UniMAP) yang baharu berkuat kuasa semalam.

Kementerian Pengajian Tinggi (KPT) menerusi kenyataan memaklumkan pelantikan Zaliman adalah bagi menggantikan Prof Ir Ts Dr R Badlishah Ahmad yang telah hampir dua tahun menyandang jawatan tersebut sejak 2019.

Zaliman, 54, berkelulusan Ijazah Sarjana Muda dalam bidang Fizik daripada Universiti Teknologi Malaysia, Sarjana Sains (MSc in Advanced Semiconductor Materials and Devices) daripada University Of Surrey, United Kingdom dan seterusnya memperoleh Ijazah Doktor Falsafah Kejuruteraan Mikroelektronik daripada UniMAP pada 2012.

“Bersesuaian dengan pengalaman beliau dalam pelbagai portfolio, Zaliman telah menyumbang kepada peningkatan kebolehpasaran graduan, memperkasa staf akademik melalui kelayakan profesional dan pengalaman industri dan mendapatkan pengiktirafan bagi kursus akademik yang dilaksanakan oleh universiti menerusi Sistem Penarafan Institusi Pengajian Tinggi Malaysia (SETARA), QS World University Subject Ranking dan THE World University Ranking,” menurut KPT menerusi kenyataan hari ini.

Zaliman turut terlibat dalam mempergiat aktiviti penjanaan pendapatan universiti bagi memastikan kelestarian kewangan dan melaksana program berimpak yang melibatkan universiti dan komuniti melalui konsep universiti untuk masyarakat (unimap4society).

Menurut KPT, pengalaman dan kepakaran Zaliman juga telah diiktiraf melalui kepercayaan untuk menerajui pelbagai Persatuan dan Majlis seperti Pengerusi IEEE Electron Devices Society Malaysia Chapter 2009-2010 Session, Pengerusi Majlis Keusahawanan Universiti Awam, Pengerusi Majlis Kesihatan Universiti Awam dan Pengerusi Sekretariat Majlis Pasukan Latihan Pegawai Simpanan (PALAPES) Universiti Awam.

“Dengan visi untuk meneraju UniMAP sebagai sebuah universiti teknikal yang berdaya saing di peringkat antarabangsa dalam bidang akademik, penyelidikan, pembangunan dan melahirkan graduan holistik, Kementerian percaya bahawa Zaliman mampu untuk menggalas tanggungjawab ini dan meneruskan kesinambungan kecemerlangan kepimpinan UniMAP,” menurut KPT. – Bernama


Kes Adib: Jawatankuasa Khas Siasatan minta orang awam tampil kongsi maklumat

BANGI, 11 Syaaban 1443H, Selasa – Jawatankuasa Khas Siasatan melibatkan kes kematian Allahyarham Muhammad Adib Mohd Kassim menggesa, orang awam tampil berkongsi maklumat atau bukti bergambar serta rakaman video berkenaan kejadian tersebut.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata, sesiapa yang mempunyai maklumat boleh terus menghubungi Sekretariat Bahagian Hal Ehwal Undang-Undang.

Pada masa sama, beliau berkata, pihaknya telah mendengar pembentangan Laporan Interim yang merupakan laporan kemajuan daripada ahli-ahli Jawatankuasa Khas Teknikal.

“Laporan Interim ini telah disiapkan dalam tempoh ditetapkan iaitu tiga bulan dari tarikh ditubuhkan dan telah dibentangkan hari ini.

“Laporan ini juga telah dibentangkan oleh Prof Madya Datuk Dr Sundramoorthy M Pathmanathan selaku Setiausaha Jawatankuasa Khas Teknikal.

“Laporan ini berdasarkan maklumat sedia ada serta tindakan-tindakan yang telah diambil oleh ahli-ahli Jawatankuasa Teknikal dalam mendapatkan fakta lanjut berkaitan kes ini,” katanya dalam kenyataan, hari ini.

Penubuhan Jawatankuasa Khas Siasatan telah dipersetujui pada 8 Disember 2021 dan mesyuarat pertamanya diadakan pada 21 Disember tahun sama.

Jawatankuasa Khas Siasatan juga bersetuju dengan penubuhan Jawatankuasa Khas Teknikal yang dapat membantu dalam proses pencarian fakta, manakala Laporan Akhir akan dikemukakan kepada kerajaan dalam masa enam bulan dari tarikh penubuhannya.

Sebelum ini, Wan Junaidi berkata, akan mempengerusikan jawatankuasa tersebut yang turut dibarisi Menteri Dalam Negeri, Datuk Seri Hamzah Zainudin dan Menteri Perumahan dan Kerajaan Tempatan, Datuk Seri Reezal Merican Naina Merican.

17 Disember 2018, Allahyarham Muhammad Adib disahkan meninggal dunia di Institut Jantung Negara (IJN), sebulan selepas mengalami kecederaan ketika berada di lokasi kejadian susulan rusuhan di luar Kuil Seafield Sri Maha Mariamman, di Subang Jaya, pada 27 November 2018.


Dong Jiao Zong: Antara tuntutan rakyat, kelesuan pemerintah

KEBAL sekali Dong Jiao Zong – kerajaan mana yang menjadi pemerintah sekalipun, sekolah vernakular tetap dipertahankan.

Jangan terkejut sekiranya satu masa nanti sekolah-sekolah vernakular akan dilindungi oleh undang-undang dan sesiapa yang mempertikaikan kewujudan sekolah-sekolah vernakular atau Dong Jiao Zong ini akan didakwa di Mahkamah di bawah Akta Hasutan pula!

Mereka bijak mengambil kesempatan di atas kelemahan, keengganan dan pengabaian kerajaan untuk bertindak lalu mereka menjadi semakin angkuh dan ekstremis (istilah Tun Dr Mahathir Mohamad).

Mereka menyembunyikan agenda cauvinis dan eksklusiviti mereka di sebalik kempen diversiti (kepelbagaian budaya) “Menyalur Kasih Sayang Menjelang Wabak COVID-19”.

Mereka belum membuktikan lagi semangat patriotisma dan cintakan tanah air.

Ada di antara sekolah mereka yang menaikkan bendera Malaysia dengan terbalik tanpa ditegur, dikritik atau dimarahi oleh Dong Jiao Zong.

Mereka juga membantah sekeras-kerasnya pengenalan tulisan Jawi dan khat ke dalam sukatan pelajaran mereka, malah cuba menganjurkan konvensyen besar bagi tujuan tersebut.

Mereka mendapat dana yang besar di dalam belanjawan negara, sedangkan tidak ada sebarang peruntukan di dalam Perlembagaan Persekutuan mengenainya.

Mereka masih menggunakan Bahasa Cina sebagai bahasa pengantar meskipun bercanggah dengan Akta Pendidikan.

Mereka masih menuntut pengiktirafan Sijil Peperiksaan Bersepadu (UEC) mereka untuk masuk ke Institut Pengajian Tinggi Awam (IPTA), sedangkan terdapat lebih ramai pelajar Cina di sekolah-sekolah kebangsaan yang perlu bersaing untuk mendapat tempat yang sama.

Mereka gagal melahirkan pelajar-pelajar yang mahir berinteraksi dan berintergrasi (termasuk fasih bertutur dalam Bahasa Melayu) dengan baik ketika mana keluar dari dunia persekolahan vernakular.

Setiap parti politik Cina berasaskan perkauman (DAP, MCA dan Gerakan) tidak akan berani menjentik atau berbisik sedikitpun mengenai sekolah-sekolah vernakular ini.

Cadangan ini dikatakan sebagai kelulusan bahawa parti MCA telah perolehi daripada kerajaan Pusat pada tahun 2017 dahulu.

Formula yang digunakan ialah 10 + 6, tepat sepertimana yang diumumkan kerajaan Pusat sekarang.

Maka tidak hairanlah apa yang dinamakan sebagai sekolah-sekolah rendah jenis kebangsaan Cina (dan Tamil) tidak akan diganggu gugat oleh mana-mana pemerintah, kerajaan negeri atau kerajaan Pusat sekalipun.

Pengumuman atau lebih tepat penegasan dan jaminan Menteri Perpaduan Negara, Datuk Halimah Sadique di Parlimen pada 25hb Ogos 2020 bahawa Kerajaan tidak akan mengubah sistem pendidikan negara dengan memansuhkan sekolah vernakular bukanlah sesuatu yang mengejutkan juga.

Meskipun terdapat beberapa permohonan ke mahkamah untuk memutuskan tentang keabsahan sekolah-sekolah vernakular ini di sisi perlembagaan Persekutuan, Menteri Perpaduan negara nampaknya tidak peduli sama ada kenyataan beliau adalah bersifat subjudis (permohonan belum diputuskan lagi).

Kita tertanya-tanya apakah kenyataan yang dibuat oleh beliau di dalam Parlimen ini seolah-olah cuba “memandu” keputusan Mahkamah kelak?

[Satu isu sampingan yang timbul ialah keghairahan segelintir orang-orang Melayu untuk menghantar anak-anak mereka ke sekolah-sekolah vernakular ini.

Kita tidak faham kenapa mereka begitu gemar berbuat demikian. Adakah kerana ingin supaya anak-anak mereka menguasai bahasa Mandarin agar senang dapat kerja di syarikat-syarikat swasta Cina bila besar nanti?

Adakah mereka sangat yakin situasi tersebut akan berlaku?

Apa alasan sebenar mereka di saat begitu ramai rakyat Malaysia dari pelbagai kaum dan bangsa menghantar anak-anak mereka belajar di sekolah-sekolah kebangsaan satu aliran, yang telah terbukti berjaya melahirkan rakyat Malaysia yang boleh meraikan kepelbagaian, kemajmukan dan sifat/sikap toleransi dan muhibbah?

Selagi mana tidak ada ketegasan dan kemahuan politik yang kuat dari pihak pemerintah, selagi itulah tuntutan-tuntutan melampau dari penggerak-penggerak pendidikan Cina ini akan dipenuhi dan dipertahankan.

Selagimana para pemimpin politik lebih bertumpu kepada berapa banyak maslahat politik (political mileage) dan jumlah undi yang bakal diperolehi dengan “memuliakan” dan “mengabulkan” serta tunduk menyerah kepada desakan-desakan pihak cauvinis ini, selagi itulah mereka akan terus hilang kewibawaan dan intergriti mereka di sisi rakyat, umat dan bangsa.

Bagaimanapun, kita amat yakin bahawa fakta bahawa sekolah-sekolah vernakular ini telah lama wujud di negara ini, ia bukan sesuatu yang kebal selama-lamanya.

Perjuangan masih belum berakhir.

Kuasa rakyat masih belum hilang daulatnya.

RUJUKAN:

Mohd Luttfi Abd Khalid
Pengerusi Ikatan Peguam-Peguam Muslim Malaysia (iPeguam)


MN bukan sekadar ‘anugerah Allah’ tapi penyelamat agama, bangsa dan negara

SAYA amat teruja dengan pandangan, Tan Sri Annuar Musa, Menteri Komunikasi dan Multimedia, bahawa Muafakat Nasional (MN) adalah ‘anugerah Allah’ apabila UMNO dan PAS dapat bekerjasama setelah sekian lama ‘bermusuhan’ sehingga menjejaskan hubungan persaudaraan sesama saudara begitu meruntun. Sudah tentu anugerah ini amat bermakna dalam menghadapi Pilihan Raya Umum Ke-15 (PRU15) tidak lama lagi.

Pandangan optimis dan proaktif Annuar ini ternyata agak berbeza sekali dengan pandangan pemimpin UMNO yang lain yang sedang memimpin parti pada hari ini, yang mengatakan bahawa MN sudah ‘mati’ dan perlu ‘ditalkinkan’. Jangan kerana kemenangan beberapa pilihan raya negeri (PRN) menjadikan kita alpa. Menang kalah semua itu berada dalam perancangan Allah. Hari ini berkuasa, esok belum tentu.

Pada hemat saya, MN bukan setakat ‘anugerah’ tetapi penyelamat masa depan agama, bangsa dan negara. Bukan setakat jangka pendek berdepan dengan PRU15, tetapi demi jangka masa panjang. Memastikan masa depan agama, bangsa dan negara terus berada dalam keadaan selamat.

Beberapa tahun lalu, saya pernah sepentas berforum dengan Annuar. Baharulah saya mengenal hati budinya. Seorang pemimpin berwibawa, berkarisma dan berkredibiliti. Pandangannya, berpijak di bumi nyata, jauh ke hadapan.

Pernah terdetik dalam hati saya ketika berforum dengan beliau, apakah mungkin suatu hari ini beliau dilorongkan untuk menjadi Perdana Menteri? Semua itu tidak mustahil.

UMNO perlu meramai pemimpin seperti Annuar. Beliau mempunyai nilai tambah yang jarang ada pada pemimpin UMNO yang bukan berlatarbelakangkan agama. Pengetahuan agamanya mantap. Inilah kelebihan orang Kelantan. Mereka tidak sekular walaupun tidak berlatarbelakangkan agama.

Melalui pengamatan saya dalam politik UMNO, ada segelintir pemimpin agama yang tidak mahu mengaku orang agama atau dikenali sebagai orang agama. Kalau boleh mahu buang title ustaznya. Mereka tidak selesa menjadi tukang pembaca doa ketika perhimpunan atau majlis. Jika dilantik ke dalam jawatan pun, kalau boleh mereka tidak mahu dikaitkan dengan kementerian atau exco agama.

Ya, memang tidak dinafikan tidak semestinya orang yang bergelar ustaz itu menjadi menteri agama. Pemimpin yang bukan ustaz pun mampu menjadi menteri agama, jika ada asas kukuh dan sifat berani mempertahankan Islam. Contoh seperti pernah ditunjukkan oleh Dato’ Seri Dr Ahmad Zahid Hamidi ketika menjadi menteri agama. Walaupun bukan berlatarbelakangkan agama, kepemimpinan beliau ketika menjadi menteri agama begitu menyerlah. Jauh lebih baik daripada orang agama itu sendiri, Terutamanya, keberanian dalam mempertahankan Islam apabila diserang musuh.

Sama seperti Annuar Musa, walaupun bukan berlatarbelakangkan agama, pandangan beliau tentang agama dan masa depan Islam begitu tajam. Walaupun MN dilanda dengan pelbagai masalah, beliau masih begitu optimis. Meskipun dibenci dan tidak disukai oleh beberapa pemimpin UMNO masa kini.

Percayalah, selepas kenyataan beliau mengenai MN itu satu anugerah, pasti akan ada beberapa pemimpin UMNO yang akan menyangkal dan sinis. Biasalah dunia politik, orang akan sentiasa kesempatan untuk mendapat laba politik.

Saya cukup bimbang jika dalam kalangan kita tidak dapat melihat anugerah tersebut dan menggunakan anugerah tersebut dengan sebaik-baiknya.

Jika diteliti secara mendalam, selepas UMNO kecundang dalam PRU14, jika MN tidak dihidupkan, mana mungkin UMNO kembali berkuasa pada hari ini. Sokongan PAS terhadap UMNO amat penting dalam kancah politik hari ini. Merentas jalan ke Putrajaya.

Anugerah ini perlu dilihat daripada pelbagai sudut

Pertama, MN ternyata berjaya menggerunkan musuh-musuh Islam meskipun UMNO-PAS kecundang dalam PRU14. Dalam kata lain, MN atau muafakat dalam kalangan orang Islam tidak disukai musuh kerana mereka tahu itulah resepi kejayaan. Sebab itu, kita lihat, selepas MN ditubuhkan, pelbagai cara digunakan oleh musuh-musuh untuk memastikan MN terkubur. Perancangan mereka ini hampir berjaya sebenarnya. Musuh-musuh ini guna orang dalam UMNO dan PAS dengan pendekatan ‘cucuk sana, cucu sini’. Malangnya, ada yang terpedaya. Malang sekali, jika kita masih buta dengan strategi jahat ultra kiasu ini. Ini tidak termasuk si kitol dan mandaliar yang berada dalam parti.

Kedua, saya meminta pemimpin UMNO-PAS supaya lebih banyak bersyukur dengan anugerah yang disebut Annuar Musa ini kerana Allah masih membuka peluang kepada kita. Bayangkan antara kedua parti ini terus keras hatinya, apakah UMNO dapat merintis jalan ke Putrajaya pada hari ini? Walaupun PAS hanya ada 18 (17) kerusi, signifikannya kepada politik Malaysia amat ketara, termasuk dibandingkan dengan parti yang menang banyak kerusi. Banyak belum tentu kuat, sikit belum tentu lemah. Kadangkala, kecil itu membawa erti yang sangat besar. Sebab itu, dalam politik, jangan perlekeh yang kecil.

Ketiga, saya juga ingin mengingatkan bahawa jangan sampai nikmat anugerah ini membawa kita berputus asa dengan rahmat Allah. Sesal dahulu pendapatan, sesal kemudian tidak berguna. Jika ada kelemahan perbaiki bukan saling menuding jari dan bercakaran. Tidak ada jaminan UMNO (BN) boleh menang PRU15, walaupun telah mendapat kemenangan selesa dalam beberapa PRN, seperti di Melaka, Sabah dan Johor.

Keempat, dalam politik, tidak ada siapa yang betul, tidak ada siapa yang salah, seratus peratus. Perkara yang perlu diselesaikan sekarang ini, bukan soal siapa, tetapi apa? Perjelaskan apa yang betul, apa yang salah. Rintislah jalan ke arah penyelesaian itu. Saya amat yakin, jika niat kita betul, untuk mengimarahkan bumi yang dianugerahkan, pasti Allah akan memberikan petunjuk kerana Dialah yang telah melorongkan jalan itu yang disifatkan sebagai anugerah.

Kelima, fikirlah soal masa depan yang panjang. Jangan hanya memikirkan masa kini. Jika hanya untuk menang PRU15, nampak sangat kita sangat kemarukkan kuasa, bukan masa depan ummah yang lebih gemilang. Pada hebat saya, nasib masa depan anak bangsa, anak cucu cicit kita jauh lebih penting daripada masa kini. Tidak ada ertinya menang PRU15, selepas itu tersungkur semula. Jangan sampai kita tersungkur di pintu syurga. Ditakuti seterusnya terhumban ke neraka.

Keenam, jangan perjudikan masa depan agama dan anak bangsa. Perlu ada penegasan dan ketegasan dalam politik. Jika dengan MCA dan MIC, kita boleh berlunak, sedangkan mereka amat bergantung kepada undi Melayu untuk menang, kenapa sesama saudara, kita sanggup berkerat rotan.

Dalam hal ini, saya amat teruja dengan pendekatan Datuk Seri Najib Razak. Meskipun ada suara mahukan MN dibubarkan, beliau mengambil pendekatan tidak serang sana serang ini. Dalam beberapa PRN, tidak pernah beliau menyerang PAS. Kenapa? Jawapan mudah, Najib Razak berjiwa besar, melihat kepada masa depan yang panjang, bukan jangka pendek, meskipun terpaksa berhadapan dengan kes mahkamah yang berjela panjangnya. Kenapa tidak berjiwa besar seperti Najib Razak?

Ketujuh, jika MN terkubur, muafakat apa lagi menginsafkan kita? Sekian lama PAS-UMNO bermusuhan sehingga membawa kepada perpecahan, perceraian dalam rumahtangga, sembahyang dua imam, sembelihan UMNO haram dimakan, kini PAS makan sembelihan UMNO tanpa ragu-ragu lagi. PAS tidak ragu lagi menjodohkan anak dengan anak UMNO. Bukankah ini satu anugerah? Mana nak jumpa keterbukaan seperti melain MN telah membuktikannya?

Kelapan, ketika MN diumumkan, berapa banyak air mata gugur ke bumi, betapa khalayak begitu mengidamkan penyatuan agung yang selama ini dinantikan. Rumahtangga berjaya diselamatkan. Seiringan bergandingan menaiki motosikal bersama.

Kesembilan, jika mahu lihat negara yang berasaskan kenegaraan Melayu ini terus kekal untuk jangka masa panjang, tidak ada pilihan, anugerah MN ini mesti diteruskan dan dipertahankan. Kecuali kita hanya berfikir untuk PRU15.

Ingat! Malaysia bukan Brunei atau Indonesia, yang mana majoriti Islamnya besar. Malaysia sudahlah majoriti tidak besar, orang Melayu Islam berpecah kepada berpuluh kumpulan. Apa akan jadi?

Insaflah, sekarang bukan masa menuding jari untuk melihat siapa benar, siapa salah. Sekarang adalah masa biduk lalu kiambang bertaut. Justeru, pastikan MN tetap mekar dan subur. Bajailah ia meskipun kadangkala layu, kerana jika terkubur, paling rugi adalah kita. umat Islam, sudah tentu paling beruntung adalah MCA, Gerakan, MIC dan DAP kerana mereka menang atas angin disebabkan kemelut sesama kita. Renungkanlah

PROF DR MOHD RIDHUAN TEE ABDULLAH


Kerajaan akan laksana pembaharuan sistem bekalan elektrik negara

KUALA LUMPUR, 1 Safar 1444H, Isnin – Kerajaan akan melaksanakan program dan pembaharuan sistem pembekalan elektrik negara sebagai langkah awal merancakkan lagi komitmen negara dalam peralihan tenaga, kata Perdana Menteri Datuk Seri Ismail Sabri Yaakob.

Beliau berkata kerajaan meluluskan peruntukan dan pengagihan semula kuota tenaga boleh baharu (TBB) sebanyak 1,200 megawat (MW) bagi sumber solar.

Katanya kuota baharu ini akan diagihkan untuk pelaksanaan program di bawah mekanisme sedia ada termasuk New Enhanced Dispatch (NEDA) dan program pemasangan solar di bumbung bangunan.

Selain itu, katanya untuk penerokaan kaedah pelaksanaan program TBB baharu seperti pembangunan taman solar, pembekalan elektrik untuk tujuan pusat-pusat data baharu serta penjanaan hidrogen hijau.

Beliau berkata demikian semasa berucap merasmikan Persidangan Tenaga Lestari Antarabangsa (ISES) Kelima 2022 di sini hari ini.

Dalam pada itu, Perdana Menteri berkata ia juga untuk penyediaan opsyen baharu perolehan bekalan elektrik hijau kepada syarikat korporat melalui konsep Perjanjian Pembelian Tenaga Maya (VPPA), mulai suku keempat 2022, dengan tawaran kuota 600MW.

“Dengan persetujuan ini, kerajaan menjangkakan 14,000 peluang pekerjaan dan nilai pelaburan baharu berjumlah RM6 bilion dapat diwujudkan bagi menyokong pembangunan industri TBB negara,” kata Ismail Sabri.

Katanya kerajaan akan turut melaksanakan inisiatif perintis pembangunan Pulau Tenaga Hijau di Pulau Redang dan Pulau Perhentian, Terengganu bagi menyediakan bekalan elektrik yang konsisten, mampu bayar dan rendah pelepasan karbon.

“Pengguna elektrik di kedua-dua buah pulau peranginan itu akan menerima bekalan elektrik selama 24 jam menjelang 2025, sekali gus mengurangkan kira-kira 70 peratus pelepasan gas rumah kaca,” kata Perdana Menteri.

Beliau berkata kerajaan turut menetapkan kerangka perundangan kawal selia keselamatan pembangunan infrastruktur pengecasan kenderaan elektrik (EV) supaya aspek keselamatan awam dan pengguna terpelihara dan terjamin.

Sehubungan itu, katanya Garis Panduan Pembangunan Infrastruktur EV di bawah Akta Bekalan Elektrik 1990 (Akta 447) akan dikuatkuasakan pada suku keempat 2022 untuk memastikan pembangunan infrastrukturnya dilaksanakan dengan selamat dan teratur mengikut piawaian yang ditetapkan.

“Saya juga ingin memaklumkan bahawa Tenaga Nasional Bhd (TNB) dengan kerjasama Syarikat MySuri Biz Technologies Sdn Bhd akan menyediakan 1,000 unit EV teksi, sebagai menyokong usaha penyahkarbon negara.

“Keterlibatan pihak GLC seperti TNB perlu dipergiatkan bagi menyokong pembangunan industri EV negara,” kata Ismail Sabri. – Bernama


Najib stabil, kekal terima rawatan di HKL: KJ

PUTRAJAYA, 16 Safar 1444H, Selasa – Keadaan kesihatan Datuk Seri Najib Tun Razak yang dimasukkan ke Hospital Kuala Lumpur (HKL) pada Isnin adalah stabil dan bekas perdana menteri itu akan terus menerima rawatan di hospital berkenaan (HKL), kata Menteri Kesihatan Khairy Jamaluddin.

Khairy berkata beliau telah menghubungi Pengarah HKL Datin Paduka Dr Rohana Johan dan dimaklumkan bahawa Najib berada dalam keadaan stabil, serta tidak perlu dipindahkan ke Institut Jantung Negara (IJN).

“Saya minta HKL dan Timbalan Ketua Pengarah Perubatan Datuk Dr Asmayani Khalib untuk berikan rawatan susulan yang diperlukan Najib, supaya isu ini tidak lagi dipertikaikan,” katanya pada sidang media selepas menghadiri Majlis Penerimaan Anugerah Malaysia Book of Record dan Pelancaran Laporan ‘Record Breaking COVID-19 Vaccination: Public Private Partnership’ di sini hari ini.

Khairy mengulas kenyataan peguam Najib Tan Sri Muhammad Shafee Abdullah, yang dilaporkan berkata bekas perdana menteri itu berkemungkinan akan dipindahkan ke IJN dan mendakwa tekanan darah Najib tidak menentu.

Ketua Pengarah Kesihatan Tan Sri Dr Noor Hisham Abdullah semalam dilaporkan berkata Najib, yang menjalani hukuman di Penjara Kajang sejak 23 Ogos lepas, dimasukkan ke HKL pada 9 Sept sebagai kes elektif dan bukan kecemasan, untuk memastikan kesihatannya berada pada tahap yang baik dan optimum.

Najib dibenarkan discaj pada Sabtu (10 Sept) selepas menjalani pemeriksaan dan ujian berkaitan oleh pakar-pakar perunding kanan bertauliah, yang terdiri daripada ketua-ketua perkhidmatan klinikal bagi bidang masing-masing, dan keadaannya adalah sihat sebelum dibenarkan discaj.

Bagaimanapun, semalam perbicaraan kes Najib bagi pertuduhan menyeleweng RM2.3 bilion dana 1Malaysia Development Bhd (1MDB) di Mahkamah Tinggi Kuala Lumpur dilaporkan disingkatkan, bagi membolehkan Najib mendapatkan rawatan perubatan.

Pegawai Khas Najib Muhamad Mukhlis Maghribi, dilaporkan mendakwa tekanan darah Najib berada pada tahap tinggi dan berbahaya susulan pertukaran ubat yang diberikan untuk merawat masalah ulser di dalam perutnya.

Perdana Menteri Datuk Seri Ismail Sabri Yaakob menerusi ciapan di Twitter rasminya semalam telah mengarahkan Kementerian Kesihatan (KKM) untuk memberikan rawatan terbaik yang diperlukan Najib.

Mengenai dakwaan pertukaran ubat baharu sehingga menyebabkan tekanan darah Najib berada tahap tinggi, Khairy menegaskan ia adalah tidak benar sebaliknya ubat yang diberikan adalah yang sama jenisnya.

“Jenis-jenis ubat yang dipreskrib untuk Najib adalah sama dengan yang diambil beliau sebelum ini, ubat itu sama, formula sama tetapi bentuk generik,” katanya. – Bernama


PAS Melaka nasihatkan MCA jangan terburu-buru bantah isu Bukit St Paul

Oleh Ainul Illia Meor Suzurudin

BANGI, 26 Zulkaedah 1441H, Sabtu – Bantahan MCA Kota Melaka terhadap cadangan penukaran nama Bukit St Paul kepada nama asalnya – Bukit Melaka hanya menunjukkan sikap terburu-buru mereka.

Pesuruhjaya PAS Melaka, Kamaruddin Sidek berkata, MCA – parti berasaskan kaum Cina – perlu bersikap lebih tenang serta tidak cepat melatah apabila kerajaan cuba untuk memartabatkan kembali unsur kemelayuan di tempat-tempat bersejarah.

MCA juga perlu ingat bahawa yang lebih dekat dengan sejarah Tanah Melayu terutama di Melaka Bandaraya Bersejarah adalah orang Melayu itu sendiri, tegas Kamaruddin.

“Tiada unsur perkauman ataupun unsur tidak masuk akal seperti yang disifatkan oleh MCA menerusi cadangan pihak Perbadanan Muzium Melaka (PERZIM). Membantah penukaran nama ini hanya akan merugikan MCA.

“Ia hanya akan menunjukkan betapa MCA kurang menelusuri sejarah Melaka,” katanya ketika dihubungi Ismaweb.net, hari ini.

Sebelum ini, PERZIM bercadang menukar nama Bukit St Paul kepada nama lamanya, Bukit Melaka bagi mengembalikan nilai sejarah bukit berkenaan yang pada awalnya milik kerajaan Kesultanan Melayu Melaka.

“Bukit Melaka adalah nama asalnya. Bila penjajah masuk Melaka nama itu ditukar kepada Bukit St Paul. Jadi, sekarang seolah-olah kita sedang mempromosikan nama gereja yang ada di situ.

“Jadi, kita mahu kembalikan nama itu kepada pemilik asalnya iaitu kerajaan Kesultanan Melayu Melaka,” kata Pengurus Besar PERZIM, Mohd Nasruddin Rahman.

Sebaliknya, cadangan itu mendapat tentangan MCA Kota Melaka dengan mendakwa tindakan mengubah nama ikon sejarah itu sebagai tidak masuk akal.

Naib pengerusinya, Datuk Ronald Gan berkata, Bukit St Paul harus kekal seperti yang telah diketahui selama ini.

Kamaruddin menegaskan, cadangan PERZIM amat baik dan sewajarnya disokong supaya orang Melayu pada masa kini dan akan datang tahu akan identiti mereka.

“Tidak akan hilang nilai sejarah pun bila nama Bukit St Paul ditukar kepada Bukit Melaka, yang sememangnya nama asal dia. Bukit St Paul ini atau nama tempat-tempat lain penjajah yang popularkan, bukan nama asal.

“Kita lihat di Singapura, walaupun pesat membangun mereka masih kekalkan nama asal seperti Bukit Timah, Geylang, Arab Street dan lain-lain tempat.

“Bila orang pergi Bukit St Paul, isu dia mesti lebih terfokus kepada penjajah. Jadi sejarah kehebatan empayar kesultanan Melaka di situ tenggelam,” katanya.

Justeru, beliau berkata, adalah lebih baik sekiranya MCA Kota Melaka bertemu dengan pihak PERZIM sendiri bagi mendapatkan kenyataan mereka.

“MCA patut tahu, PERZIM ada autoriti, dia memang kaji sejarah,” katanya.


Kumpulan biadab Denmark bakar lagi al-Quran di hadapan kedutaan Turkiye, Indonesia

COPENHAGEN, 23 Muharam 1445H, Khamis – Kumpulan anti-Islam dan ultranasionalis Denmark nampaknya tidak mempedulikan kecaman antarabangsa terhadapnya malah meningkatkan serangan ke atas al-Quran.

Kali ini, ahli kumpulan yang dipanggil ‘Danske Patrioter’ (Patriot Denmark), membakar salinan kitab suci umat Islam di hadapan kedutaan Turkiye, Pakistan, Algeria, Indonesia dan Iran di Copenhagen.

Provokasi pada Rabu – yang mana slogan anti-Islam dilaungkan – dilaporkan berlaku di bawah pengawasan polis.

Bagaimanapun, video yang dikongsi oleh kumpulan itu di Facebook telahpun disekat.

Sejak kebelakangan ini, sering disaksikan perbuatan membakar al-Quran, mencemarkan atau cubaan untuk berbuat demikian oleh tokoh atau kumpulan Islamofobia, terutamanya di negara Eropah utara dan Nordik.

Tindakan biadab itu sekali gus mencetuskan kemarahan negara Islam dan dunia. – Agensi


PH gagal bentuk kerajaan jika BN, PN dan Pejuang bergabung

BANGI, 22 Rabiulakhir 1444H, Khamis – Hasrat Pakatan Harapan (PH) untuk membentuk kerajaan Persekutuan selepas Pilihan Raya Umum ke-15 (PRU15) mungkin tidak kesampaian sekiranya Barisan Nasional (BN), Perikatan Nasional (PN) dan Parti Pejuang Tanah Air (Pejuang) bergabung.

Naib Presiden BERJASA, Ir Ts Muhammad Lukman Al Hakim berkata, walaupun ramalan institut-institut kajian yang berat mengatakan PH bakal mendominasi telah disahkan palsu, tidak mustahil gabungan itu bakal mencatatkan jumlah kerusi Parlimen tertinggi.

Menurut jumlah calon kerusi Parlimen, PH mempertaruhkan calon paling ramai iaitu 206 orang, diikuti BN (178), PN (149) dan Pejuang (116).

“Namun saya berpandangan walaupun dengan bilangan kerusi Parlimen yang tertinggi, PH tidak akan mampu membentuk kerajaan bersendirian.

“Jika BN, PN dan Pejuang bergabung selepas PRU15, harapan PH untuk membentuk kerajaan mungkin hancur lebur,” kata Muhammad Lukman dalam kenyataan, hari ini.

Sekiranya ia berlaku, Pengarah Pilihan Raya BERJASA itu menjangkakan harapan Pengerusi PH, Datuk Seri Anwar Ibrahim untuk menjadi Perdana Menteri turut hancur.

“Sama-sama kita nantikan. Semoga apa sahaja keputusan membawa Malaysia ke landasan yang baik untuk menjadi negara unggul dan bermaruah,” katanya.

PRU15 mencatat sejarah apabila merekodkan seramai 945 calon disahkan layak bertanding untuk merebut 222 kerusi Parlimen di seluruh negara, yang teramai dalam sejarah PRU negara.

Berdasarkan data yang dipaparkan di Pusat Media ibu pejabat Suruhanjaya Pilihan Raya (SPR), seramai 441 calon akan bersaing untuk merebut 117 kerusi Dewan Undangan Negeri (DUN) di Perak, Pahang, Perlis dan kerusi N66 Bugaya, Sabah.

Terdahulu, SPR dilaporkan akan mengadakan mesyuarat khas Jumaat ini bagi membincangkan penetapan tarikh-tarikh penting urusan PRU15 Parlimen Padang Serai, susulan kematian calon PH, M Karupaiya.


Amirudin bakal kekal MB Selangor: Anwar

SEKINCHAN, 29 Zulhijjah 1444H, Selasa – Perdana Menteri, Datuk Seri Anwar Ibrahim secara rasmi hari ini mengumumkan bahawa Datuk Seri Amirudin Shari bakal dikekalkan sebagai Menteri Besar sekiranya Kerajaan Perpaduan terus menerajui Selangor selepas Pilihan Raya Negeri (PRN) berakhir bulan depan.

Beliau berkata, cadangan bagi mengekalkan Ahli Dewan Undangan Negeri (ADUN) Sungai Tua itu dibuat berikutan prestasi Amirudin dalam mentadbir negeri, yang menyaksikan negeri itu berada pada kedudukan terbaik dalam pertumbuhan ekonomi negara.

“Pertumbuhan ekonomi kita suku tahun pertama, Selangor nombor satu, jadi sebab itu saya cadang untuk kekalkan Amirudin sebagai menteri besar.

“Yang ini kali pertama saya umum secara rasmi. Dia (Amirudin) pun terkejut. Sebab pertumbuhan ekonomi baik,” katanya semasa berucap merasmikan Program Sentuhan Agro MADANI peringkat negeri Selangor di MSekin Wonderland, di sini, hari ini.

Anwar berkata, Selangor perlu terus diterajui Kerajaan Perpaduan agar ia terus kuat sekali gus memastikan perancangan negeri itu selari dengan kerajaan Pusat.

“Kita perlu baiki (beberapa perkara) sebab itu mahu kerajaan negeri yang kuat. Bila kerajaan negeri kuat dia boleh bersama dengan Kerajaan Perpaduan dan Persekutuan. Berpakat dan kita boleh bantu. Kadang-kadang kerajaan negeri ini keupayaannya terbatas,” kata Perdana Menteri.

Di Selangor, kedudukan semasa kerusi sebelum Dewan Undangan Negeri (DUN) dibubarkan pada 23 Jun ialah Pakatan Harapan (PH) mempunyai 40 kerusi merangkumi PKR (19), DAP (15), Amanah (enam), sementara Barisan Nasional (lima), Bersatu (empat), Parti Bangsa Malaysia (PBM) (dua) manakala PAS, Pejuang dan Warisan, masing-masing satu kerusi serta seorang wakil rakyat Bebas.

Kerusi DUN Batang Kali pula diisytiharkan kosong pada Februari lepas, setelah wakil rakyatnya tidak hadir ke persidangan DUN melebihi enam bulan.

Suruhanjaya Pilihan Raya (SPR) menetapkan PRN di Selangor, Kedah, Pulau Pinang, Kelantan, Terengganu dan Negeri Sembilan diadakan serentak dengan 12 Ogos sebagai hari pengundian, manakala tarikh penamaan calon pada 29 Julai dan pengundian awal pada 8 Ogos. – Bernama


2,985 kes baharu

PUTRAJAYA, 29 Jamadilawal 1442H, Rabu – Sejumlah 2,985 kes harian baharu COVID-19 dilaporkan hari ini menjadikan jumlah keseluruhan kes positif di Malaysia sebanyak 144,518 kes, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, bilangan kes COVID-19 yang sembuh bagi tempoh sama ialah 994 menjadikan jumlah kumulatif kes sembuh sebanyak 111,578 kes atau 77.2 peratus daripada jumlah keseluruhan kes.

“Jumlah kes aktif dengan kebolehjangkitan COVID-19 pula ialah 32,377 kes,” katanya pada sidang media perkembangan harian COVID-19 di sini hari ini

Dr Noor Hisham berkata, daripada jumlah kes baharu yang dicatatkan hari ini, dua merupakan kes import yang mendapat jangkitan di luar negara.

“Selangor melaporkan kes harian baharu tertinggi iaitu sebanyak 837 kes diikuti Johor dengan 535 kes dan Sabah yang mencatatkan 450 kes,” katanya. – Bernama


Sindiket: Jakim tak sewenangnya tawar bonus hari raya kepada orang awam

BANGI, 5 Zulkaedah 1442H, Rabu – Jabatan Kemajuan Islam Malaysia (Jakim) menegaskan tidak sewenang-wenangnya menghubungi orang awam bagi menawarkan sebarang bentuk bonus hari raya.

Ini susulan jabatan itu mengesan wujud sindiket penipuan yang menggunakan nama Skim Pembiayaan Hafiz (SPH) menerusi tawaran pemberian peruntukan dan pembiayaan.

Ketua Unit Komunikasi Jakim, Zakaria Othman berkata, pihaknya menerima aduan berkaitan cubaan untuk menipu orang ramai oleh pihak yang tidak bertanggungjawab dengan menghantar mesej menawarkan bonus hari raya.

“Segala urusan pemberian peruntukan dan pembiayaan Skim Pembiayaan Hafiz adalah perlu dibuat melalui proses yang telah ditetapkan sahaja.

“Jakim memandang serius mengenai perkara ini dan ingin menasihatkan orang awam agar berhati-hati supaya dapat mengelakkan diri daripada menjadi mangsa penipuan,” katanya dalam kenyataan, hari ini.


‘Guna cermin sebelum serang presiden kami’

BANGI, 29 Jamadilakhir 1444H, Ahad – Teruk diserang parti lawan ekoran kenyataan mengenai pemberian wang tunai ketika kempen pilihan raya ibarat sedekah kepada pengundi, Ketua Pemuda PAS, Ahmad Fadhli Shaari tampil mempertahankan Presidennya, Tan Sri Abdul Hadi Awang.

Beliau menerusi hantaran di Facebook, dipercayai membidas semula kenyataan Presiden UMNO, Datuk Seri Ahmad Zahid Hamidi hari ini.

Terdahulu, Pengerusi Barisan Nasional (BN) itu meminta Abdul Hadi tidak menukar sesuatu hukum atau fatwa dengan sewenang-wenangnya.

“Kalau dia buat (dianggap) sedekah. Kalau kita bagi (dianggap) rasuah.

“Ulama ini jangan tukar-tukar hukum dan jangan tukar fatwa…akhirnya ulama politik tidak akan dihormati oleh rakyat dan oleh orang Islam,” kata Ahmad Zahid.

Membidas kembali kenyataan Timbalan Perdana Menteri itu, Ahmad Fadhli meminta presiden parti terbabit supaya cermin diri sebelum menyerang Abdul Hadi berhubung isu rasuah.

“Sebelum Datuk Seri Presiden menyerang presiden kami dalam isu rasuah, saya sarankan Datuk Seri membeli cermin atau gunakan cermin yang ada di kediaman rasmi,” katanya.


Kes demam denggi di Perlis meningkat kepada 7 kes setakat April

KANGAR, 24 Ramadan 1443H, Selasa – Jumlah kumulatif kes demam denggi di Perlis sehingga 23 April tahun ini meningkat kepada tujuh kes daripada empat kes dalam tempoh sama pada 2021, kata Pengarah Kesihatan Negeri Perlis Dr Sirajudin Hashim.

Jabatan Kesihatan Negeri Perlis menerusi kenyataan menjangkakan akan berlaku peningkatan kes demam denggi selepas musim perayaan ini akibat pergerakan besar-besaran masyarakat terutama dari kawasan yang mempunyai beban kes demam denggi yang tinggi.

“Trend ini dapat dilihat dari data-data kes demam denggi Malaysia termasuk di negeri Perlis yang menunjukkan berlakunya peningkatan kes selepas setiap musim perayaan atau cuti panjang,” katanya.

Dr Sirajudin berkata, pergerakan orang ramai secara meluas semasa musim perayaan boleh menyebabkan jangkitan demam denggi lebih cepat merebak jika terdapat nyamuk aedes di persekitaran mereka.

“Jabatan Kesihatan Negeri Perlis ingin menasihatkan agar masyarakat mengambil langkah pencegahan antaranya ialah memastikan bekas-bekas yang boleh menjadi tempat pembiakkan nyamuk seperti buluh lemang, bekas pembalut kuih, botol atau tin minuman terpakai dan sebagainya dimusnahkan atau disimpan dengan baik supaya tidak menakung air,” katanya.

Beliau berkata, orang ramai dinasihati agar mengelak dari berkunjung ke rumah sanak saudara dan sahabat handai pada waktu nyamuk aedes aktif menggigit iaitu dari 5 hingga 7 pagi dan 5 petang hingga 7 malam. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Israel sedang percepat aktiviti gali bawah tanah sekitar al-Aqsa

BAITULMAQDIS, 21 Jamadilakhir 1444H, Sabtu – Penyelidik hal ehwal Baitulmaqdis, Fakhri Abu Diyab mendedahkan, pihak berkuasa pendudukan Israel (IOA) sedang mempercepatkan aktiviti penggalian bawah tanah di sekitar Masjidil al-Aqsa, khususnya di bahagian selatan dan barat daya.

Agensi berita SAFA memetik Fakhri sebagai berkata, penggalian yang mencurigakan terus berlaku dengan ketara dan pada kadar yang pantas di sekitar al-Aqsa.

Penyelidik mengesahkan bahawa pekerja, peralatan pembinaan dan penggalian dilihat dengan mudah di kawasan yang disasarkan, terutama ketika mengosongkan timbunan kotoran dan serpihan dari tapak.

“Kawasan yang menjadi sasaran aktiviti penggalian termasuk Istana Umayyah, Pintu Maghariba, Tembok al-Buraq, tembok selatan Masjidil Aqsa dan Kota Lama, dan pintu masuk utara Silwan,” katanya.

Fakhri khuatir dengan kepantasan aktiviti menggali yang berlipat kali ganda bermula tahun ini.

“Penggalian ini telah dipergiatkan sejak awal tahun. Kami tidak pernah melihat penggalian sehebat itu di sekitar Masjidil Aqsa sebelum ini.

“Seolah-olah pihak berkuasa pendudukan merancang untuk melakukan tindakan yang berbahaya terhadap al-Aqsa,” katanya. – Agensi


RON95, RON97, diesel naik 3 sen

KUALA LUMPUR, 25 Rabiulakhir 1442H, Jumaat  – Harga runcit petrol ROM95, RON97 dan diesel masing-masing naik tiga sen seliter bagi tempoh seminggu bermula tengah malam ini.

Menurut kenyataan Kementerian Kewangan, berdasarkan penetapan harga runcit mingguan produk petroleum menggunakan formula Mekanisme Harga Automatik (APM), harga baharu seliter bagi RON 95 ialah RM1.73, RON 97 (RM2.03) dan diesel (RM1.93).

Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara, menurut kenyataan itu. -Bernama